Egin klik oharra gehitzeko\nZer da eBox

- Empresa txiki eta ertainak (PYME), administratzeko programa bat.

- Kudeatu dezakegu sarea internetera irtetzeko.

- Barne serbitzari bezala eta komunikazio serbitzari bezala.

- Edo goiko biak administratu ditzake.

\nZer da eBox

- Windows serverren ordezkatu dezakeena Sistema eragile librean, GNU/linux en oinarritua.

\nZerbitzuak

- Sarearen kudeaketa

Suhezi eta bideratzailea( NAT,Dns, etab...)

Sarearen azpiegitura(DHCP,DNS,NPT)

Sare pribatu birtualak

Proxy HTTP

Korreo zerbitzaria

Web zerbitzaria

\nZerbitzuak

Talde lana

LDAP

-Taldeak eta erabiltzaileak sortuz.

Inpresorak elkarbanatu.

Groupware zerbitzua(egutegien elkarbanatzea,agendak, etab...)

VozIP zerbitzua

Mezu zerbitzua (jabber/XMPP)

\nZerbitzuak

Informeen kudeaketa

Dena zentralizatuta edukitzeko aukera

Ordenagailuen kudeaketa

Segurtasun kopiak

Eguneraketak

Leku batetik denak administratzeko aukera.

\nInstalazioa

- Linux distribuzio bat instalatzen dan bezela.

-Bereizgarritazun bezala:

-Simple edo Aurreratua

-Simple > Paketeak bilduta instalatuko dira.

- (Gateway,Seguritatea,DHCP,DNS,ofizinako aukerak,komunikazioak).

-Aurreratua > Paketeak aukeratzeko modua daukagu.


Inoiz baino beharrezkoagoa jotzen dugu Gipuzkoako metalgintzako langileek hitzarmen eguneratu eta duina izatea | LAB SINDIKATUA\nIndustria Metalgintza Inoiz baino beharrezkoagoa jotzen dugu Gipuzkoako metalgintzako langileek hitzarmen eguneratu eta duina...\nInoiz baino beharrezkoagoa jotzen dugu Gipuzkoako metalgintzako langileek hitzarmen eguneratu eta duina izatea\nLABek anbizioz eta ilusioz ekingo dio Gipuzkoako metalgintzako hitzarmenaren negoziazioari. Covid-19k sortutako egoeraren ondorioz 4 hilabetez bildu ezin izan ondoren, bihar, uztailak 7, hasiko dira Gipuzkoako metalaren hitzarmena berritzeko negoziazioak.\nZalantzazko une hauetan, LABek uste du inoiz baino beharrezkoagoa dela Gipuzkoako metalgintzako langileek negoziazio esparru arautzaile propioa, egonkorra eta langileen eskaera nagusiei erantzuten diena izatea. 9 urtez hitzarmenik gabe egon ondoren, asko dira konpondu beharreko gaiak.\nLABek plataforma berritu eta gaurkotu bat aurkeztuko du bihar, hainbat elementu berritzaile eta sozial biltzen dituena, hala nola, lana eta familia uztartzea errazteko neurriak, lizentziak hobetzea, deskonexio digitalerako eskubidea bermatzea, aukeraberdintasuna eta emakumeek metalgintzan duten presentzia bermatzea, azpikontratatutako langileen subrogazioa bermatzea, gazteen kontratu-egoera hobetzea… Halaber, plataforma honek elementu historikoak eta funtsezkoak biltzen ditu, hala nola erosteko ahalmena bermatzen duten soldata-igoerak, lanaldia murriztea familiaren zaintza errazteko, lan-prekarietatearen aurkako elementuak, besteak beste, behin-behinekotasuna murriztea eta ABEEak mugatzea, edo lan-erreforma kanpoan uztea ultraaktibitatea bezalako neurriekin eta hitzarmena aldebakarrez bertan behera uzteko aukerarik ez izatearekin.\nLABen argi dugu bide hau langileekin batera egin behar dugula; horregatik, plataforma ehunka langilerekin elkarbanatu dugu, ekarpenak jaso ditugu eta datozen urratsak ematerakoan ere langile kolektibo guztiaren ekarpenak ezinbestekoak izango direla argi daukagu. Horregatik, aktibazioa eta borroka ere lan zentro guztietara hedatu beharko da; tokian tokiko aldarrikapen eta borrokak sektorearekin uztartuz.\nGainera, sektorean emakumeon egoera nolakoa den ikusirik, metalgintzako LABeko emakumeekin ere bilerak abiatu genituen, bide horretan urratsak ematea ezinbestekoa izango da.\nEz dago aitzakiarik hitzarmenaren negoziazioari aurre ez egiteko. Bihar, patronalaren benetako negoziatzeko borondatea zein den ikusteko aukera ona izango da. LABek indar guztiekin egingo du borroka, oraingoan bai, hitzarmen duin bat lortzeko Gipuzkoako metalgintzako langile guztientzat.\nBilera bihar goizeko 9:30ean izango da Donostian, Adegi patronalaren egoitzan.


Emakume ekintzaileak balioan jartzeko mahai ingurua antolatu du Oñatiko EAJk - Gipuzko Buru Batzarra\nEmakume ekintzaileak balioan jartzeko mahai ingurua antolatu du Oñatiko EAJk\nMahai ingurua martxoak 3an egingo da, arratsaldeko 19:00etan, Oñatiko udal pleno aretoan eta Pili Kaltzada kazetariak gidatuta, bertan ariko dira Miren Elgarresta Gipuzkoako Foru Aldundiko berdintasun zuzendaria, Nerea Ibañez ASPEGI Gipuzkoako emakume ekintzaileen elkarteko presidentea eta hiru belaunalditako Oñatiko emakume ekintzaileak.\nOñatiko EAJk bere proiektuaren erdigunean kokatzen du emakumeen eta gizonen arteko berdintasuna eta gaia lantzen dabil esparru desberdinetan. Emakumeen proposamenak maiz egin izan ditu udal taldeak udal aurrekontuetan, baina emakumeen ahalduntzea eta emakume ahaldunduen ereduak belaunaldi berriei ikusaraztea ere ezinbestekotzat du. Bide horretan, batzokian egindako hausnarketa prozesu batetik eratorritako proposamen batekin datorzkigu, emakume ekintzaileak bistaratzeko eta ahalduntzeko antolatutako mahai ingurua.\nJeltzaleek behin eta berriz errepikatu izan duten bezala, Oñati bizirik mantentzeko ezinbestekoak dira merkatari, ostalari eta profesionalak eta horiek eskaintzen dizkiguten zerbitzuak. Ekintzaile horiek emakumezkoak direnean, orokorrak diren arazoez gain, gizarteak emakumeei ezarritako rollak erantsitako arazoak izaten dituzte, horregatik, emakume ekintzaileengan arreta berezia jartzea beharrezkoa dela uste dute jeltzaleek.\nMahai ingurua martxoak 3an egingo da, arratsaldeko 19:00etan, Oñatiko udal pleno aretoan eta Pili Kaltzada kazetariak gidatuta, bertan ariko dira Miren Elgarresta Gipuzkoako Foru Aldundiko berdintasun zuzendaria, Nerea Ibañez ASPEGI Gipuzkoako emakume ekintzaileen elkarteko presidentea eta hiru belaunalditako Oñatiko emakume ekintzaileak. Esan bezala, emakume ekintzaileen ikuspuntutik euren arazoak, egoera, eredu eta esperientzia ezberdinak partekatzea eta ikusaraztea eta emakumeak, oro har, eta ekintzaileak bereziki, ahalduntzea da helburua.\nMahai ingurua bereziki emakume profesionalei eta merkatariei begirakoa bada ere, Oñatiko emakumeei oro har dago zuzenduta eta oñatiar guztiei irekita, baita gizonezkoei ere. Mahai inguruan arituko diren emakumeak belaunaldi eta profil desberdinetakoak badira ere, ekitaldia antolatzen ibili den Marijo Etxegoienek azaldu duenez “sinetsita gaude arazo eta istorio asko partekatzen dituztela, oraindik ere emakumeok gizartean jokatzen dugun paperarengatik. Bide batez, aitortu gabeko errealitatean, aitorpena merezi duten emakume ekintzaileak bistaratu nahi ditugu, gure egunerokotasunean ezagutzen ditugunak, emakume ekintzaileak denak (merkatari, profesional..)”.\nMahai inguruan landuko diren gaiei dagokienez, 6 bloketan antolatuko da berau, ahalduntze ekonomikoa; kontziliazioa, erantzunkidetasuna, zaintzak… ; estereotipoak eta emakume profesionalen ikusgarritasuna; maskulinitate berriak: “berdintasuna guztion ardura”; herri-mailan eraginez; eta aldaketa kulturala, soziala?. Bertaratuek galderak egiteko edo beren esperientzia partekatzeko aukera ere izango dute. Mahai ingurua ez da ekintza isolatu bezala planteatzen, jeltzaleen helburua da herri mailan emakumeen arteko sinergiak eta harremanak sortzea, benetako berdintasunerako pausoak elkarrekin emateko eta elkarren babesaz eta esperientziaz aberasteko.\nAmaitzeko, mahai ingurura joateko gonbitea luzatu diete jeltzaleek oñatiar guztiei “ziur gaude ikasgai interesgarriak ateratzeko aukera izango dugula, horregatik, oñatiar guztiak gonbidatu nahi ditugu mahai ingurura, bereziki emakumeak, bakoitzak bere esperientziarekin irudi aberatsago bat osatzen lagunduko baitigu”.


Patxito "reloaded" — Eibar.ORG | Eibarko peoria\nHemen zaude: Hasiera / Blogak / Eibartik / Patxito "reloaded"\nBai, Asier , ez dakitt zelan aguantatzen dozun umien parkietan! Ni gutxittan egoten naiz, eta Couldina pote osua hartu bihar izaten dot :-) Jan bokadillo, hartu petisuis, ez jan txutxes......uffff! Hori da askok eta askok euskerarik ez dakixelako. Eta kasu honetan, pixka bat, es demasiado!!\nArazua ez dira euskaldun barrixak, Leire, edo euskera gitxi dakenak. Horrekin ez nitzake arrittuko eta larrittuko.\nGaur egun, "patxito" guuuuuztiz normala da Eibarko euskal hiztun askoren artian.\nNik berriz gauza okerragoa sufritzen dut . Txikigarri hoiek helduekin (nirekin) erabiltzen baititu lagun batek. "Hartuko deu kafetxo bat?", "Itxoin momentutxo bat", Eman poltsatxoa..." etabar luzea. Umetzat ote nauka?


Euskarabentura: Nafarroa zeharkatu ostean Araban sartu dira, 2018ko uztailak 12\nNafarroa zeharkatuta, 'EuskarAbentura' Araban sartu da\nZortzi egunez Nafarroako lurretan ibili ostean Añana Gesaltzatik barrena sartu dira Araban. 182 kilometroko bidea egin dute eta datozen lau egunetan lurralde horretan barrena ibiliko dira.\n'EuskarAbentura' espedizioko kideak Vianan. Argazkia. EuskarAbentura\n'EuskarAbentura' espedizioa Araban sartu da ostegun honetan, Añana Gesaltzatik, zortzi egunez Nafarroan ibili ostean. Datozen lau egunak Araban egingo dituzte jzioquitarrek (parte-hartzaileek). Trebiñu zeharkatuta, larunbat eguerdian sartuko dira Gasteizen eta igandean trenez helduko dira Agurainera. Dagoeneko 182 kilometroko bidea egin dute eta Getxoko Bizkaia zubian izango dute helmuga uztailaren 31n.\nNafarroa iparretik hegora zeharkatu dute zortzi egunetan. Uztailaren 6an Zubirin izan ziren eta Joritz Segurola begiralearekin orientazio ikastaroa egin zuten. Nafarroan egonik eta uztailaren 7a izanik, San Fermin eguna Iruñean igaro zuten.\nBiharamuna tarteko, taldea ohi baino beranduago abiatu zen Garesera. Etaparen 25 km luzeen ondorioak arintze aldera masaje tailerra egin zuten bazkal ostean eta iluntzean Koldo Colomo Gareseko euskara teknikariak harrera egin zien.\nEgun hauetako beroari aurre egiteko, lehenago jaikitzea erabaki du antolakuntzak. Lizarrako etapan, esaterako, 06:30ean esnatu ziren. Ega ibaian beroa arinduta, Karlismoaren museoan bisita gidatua egin zuten. Asisko Urmenetaren bigarren bisita jaso zuten ostean.\nUztailaren 10ean goizean goiz irten ziren Urantzirako bidean. Iratxeko Monasterioa eta ardo iturria atzean utzita, Los Arcoseko igerilekura heldu ziren. Arratsaldean, Patri Espinar pilotariak euskal pilotaren munduan emakumeen errealitatea azaldu zien. Geroago, pilotan aritu ziren herriko frontoian.\nAraban lau eguneko bidea aurretik\nGaur, osteguna, Vianatik abiatu dira eta Araban sartu aurretik Errioxatik igaro dira, Donemiliaga Kukulako Yuso eta Susoko Monasterioak eta bertako glosak ezagutzeko, euskaraz idatzitako lehenak.\nEspedizioko kideak Donemiliaga Kukulan. Argazkia: @euskarAbentura\nEguerdian EuskarAbentura Araban sartu da, Añana Gesaltzatik. Gatz Harana bisitatu ostean, eguraldiak bermatuz gero vivac-a egingo da igerilekuetan, gauean.\nOstiralean Argantzunera iritsiko dira eta bertako Ikastolaren eta, oro har, lurraldeko errealitate soziolinguistikoa ezagutuko dute.\nLarunbatean, espedizioa hiriburura helduko da espedizioa. Manu Bendala eta Aroa Arrizubieta bertsolarien eskutik bisita ibiltaria egingo dute Gasteizen.\nIgandean Agurainera ailegatuko dira, Iñaki Viñaspre bertsolaria, Badaiotz emakumezkoen sokatira taldeko bi kide eta Lautadako Euskaraldiko kideak bidaide dituztela.\nEuskarAbentura 2020 albisteak


Estatus berezia matxinoen eremuan soilik ezartzea nahi du Kievek - Mundua - Berria\nEstatus berezia matxinoen eremuan soilik ezartzea nahi du Kievek\nErrusiazaleek Luhansk eta Donetsk eskualdeen «osotasuna» aldarrikatu dute\nEmakume bat, Ukrainako soldadu talde baten ondotik igarotzen, atzo, Sloviansk hirian, Donetsk eskualdean. R. PILIPEY / EFE\nUkrainako ekialdeko estatus bereziaren inguruko desadostasunek bake prozesua atzeratzea ekar dezakete. Izan ere, Minsken sinatutako protokoloaren hamabi puntuetatik eztabaida handiena boterearen deszentralizazioarenak sortu du, interpretazio askotarako ematen baitu. Akordioaren arabera, Ukrainak eskualde horien autogobernua arautuko duen legea onartu behar du. Horretarako, bi aldeek negoziazioak hasi behar dituzte. Ez dira elkarrizketa errazak izango. Kievek orain proposatu du eskumenak soilik matxinoek kontrolatzen duten eremuari ematea, eskualde osoari eman beharrean. Haatik, matxinoek Luhansk eta Donetsk eskualdeen «osotasuna» aldarrikatu dute. Eskualde bakoitzaren herena kontrolatzen dute. Horrez gain, beste herrialdeekin akordioak egiteko eskumenak nahi dituzte.\nErrusiazaleek ez ezik, Ukrainako oposizioak ere gogor kritikatu du Petro Poroxenko presidentea puntu horren inguruan. Julia Timoxenko Batkivstxina alderdiko buruak eta lehen ministro ohiak Donetskeko eta Luhanskeko Herri Errepublikak aitortzea leporatu dio. Haren ustetan, matxinoen agintariek protokoloa sinatuta Kievek zilegitasuna eman die haien eskakizunei.\nJevhen Perebinis Atzerri Ministerioaren bozeramaileak defendatu egin du Poroxenko. Hark esan duenez, ez dituzte matxinoen eskizunak aitortu, kargua jarri gabe sinatu baitzuten errusiazaleen buruek. «Protokoloa sinatzeak ez du esan nahi talde horien zilegitasuna aitortzea. Ukrainaren lurralde batasuna du oinarri».\nSu-etena errespetatu dute bi aldeek oro har, egunero borroken berri eman duten arren. Atzo, beste behin, elkarri leporatu zioten akordioa hautsi izana. Ukrainako armadak esan du zaintza postuen aurka su egin dutela matxinoek. Armadaren arabera, ostiraletik, menia indarrean sartu zenetik, bost soldadu hil eta beste 33 zauritu dituzte. Halaber, matxinoen 89 eraso zenbatu dituzte.\nHandia da aldeen arteko mesfidantza, eta horrek are hauskorragoa egiten du menia. Errusiako Atzerri ministro Sergei Lavrovek salatu du Kievek tropak bildu dituela Debatseve hiri inguruan, Donetsk eskualdean. «Frogen arabera, ondoriozta daiteke borrokarako kontingente bat prestatzen ari direla. Hitzak ekintzekin berretsi behar ditu Ukrainako Gobernuak».\nBestalde, EB Europako Batasunak onartu egin du Errusiaren aurkako zigorrak gogortzea. Halere, zigor horiek ez dira berehala sartuko indarrean. Gaur bilduko dira 28 herrialdeak onartutako neurriak noiz ezarriko dituzten erabakitzeko. Ezartzen badituzte. Izan ere, desadostasunak daude kideen artean, eta batzuek denbora gehiago eskatu dute Ukraina ekialdean hasitako bake prozesuaren bilakaera ikusteko. Dena den, zigorrak onartuta daude, eta, beraz, ezeztatzeko, kideek aho batez adostu beharko dute berriro. Angela Merkel Alemaniako kantzilerrak «ekintzak ikusi» nahi ditu. «Protokoloa bakarrik ez da nahikoa. Menia egonkortzen bada, zigorrak kentzeari buruz hitz egin dezakegu».


Enpresentzako zerbitzuak - Petritegi\nPetritegi, enpresa jarduerak egiteko bestelako tokia\nPetritegin, behar diren zerbitzuak ditugu, leku berezia, erosoa eta lasaia aurki dezazun ekitaldiak antolatzeko: enpresa bilerak, kongresuak, produktuen aurkezpenak, team building... Gainera, eremuak errentan jartzeko aukera ematen dugu.\nLandu zure jarduerak ingurune berezi batean, ohiz kanpoko giroaz gozatzeko eta zeure helburuak lortzen laguntzeko.\nPetritegi prestatuta dago enpresen bilerak egiteko\nPetritegin, eskura jartzen ditugu behar diren bideak eta baliabideak, topaketari laguntzeko eta laneguna ingurune berezian pasatzeko, naturaz inguratua eta Donostiatik 5 kilometro hutsetara.\nUpategiak zenbait bilera gela ditu 200 lagunentzako tokia dutenak eta ikus-entzunezko baliabidez hornituak; bertan, honelako jarduerak antola daitezke, besteak beste: batzarrak, enpresa kontseiluak, integrazio jardunaldiak, lantaldeak, konpainiaren urteurrenak, urte amaierako afariak...\nGainera, honako hauek ere egin ditzakezu Petritegin:\nJantokiak pribatiza daitezke, enpresa bazkariak edo afariak antolatzeko, bai sagardotegiko menu tradizionalarekin bai bestelako menu batzuekin.\nJarduera bat baino gehiago kontrata daitezke, enpresa topaketak arintzeko:\nEuskal folklorearen erakustaldiak afal aurretik: txalaparta, euskal dantzak, herri kirolak (aizkolariak, harrijasotzaileak)..\nAnimazioa afarian: trikitia, zortzikoteak, bertsolariak.\nDastaketa eskolak, sagardoa dastatzen ikasteko hasiberrientzako eskolak antolatzen ditugu, enologo baten bitartez, bezeroentzat edo langileentzat.\nMahaikideen arteko toka lehiaketa.\nEnpresa opari berezia edo ezohikoa egiten lagunduko dizugu:\nPetritegik bisita gidatuak egiten ditu; esaterako, Txotx Bisita, sagardoaren mundura hurbiltzen gaituena, Petritegiko tokirik ezezagunenak bisitatuz eta Petritegiko sagardotegi menu zoragarria dastatuz.\nGainera, Petritegi produktuen sortak izaten ditugu; etiketa pertsonalizatua duten botilak, baso grabatuak...\n‹ Kanpoko zerbitzuak\nTurismo agentziak ›\nJarri harremanetan Petritegirekin\nLagun artean gozatzeko


Hilabete honetan sareko telebistako ikusleentzako baxu berria ikusi dugu. Komunikabide nagusien nahiko kritikoa izan naiz, nire lehen hamarkada egunkariaren negozioan merkaturatzen eman dut. Aldaketa zantzuak badaude beste nonbait. The Sci Fi ChannelAdibidez, berriki lineako pilotua argitaratu du marrazki bizidun berri baterako, The Amazing Screw-On Head. Pilotu osoa ikuskizunari buruzko Inkesta batekin konbinatzen dute. (Aukera baduzu, ikusi 22 minutuko pilotua ... zoragarria eta liluragarria, uste dut ezagutzen dituzun ahotsak harrituta geratuko zarela.)\nHau da webgunea ahalik eta gehien aprobetxatzeko lehen urratsa. Imajinatu sareak bere pilotu guztiak sarean argitaratuko balitu eta jendeari denboraldi berrian zer egiten ari den ikusi eta bozkatuko balute. Ez al duzu uste bai ikuskizunen kalitatea eta baita ikus-entzuleen erosketak hobetuko liratekeela? Hori uste dut! Hala ere, badira industrian liderrak "hobeto dakitela" uste dutenak eta zuk eta nik zer gustatuko zaigun badakite. Hmmm, ziur.\nNola jakin nuen The Amazing Screw-On Head? Ironikoki, batetik Digg. Digg-ek gune bikaina da, jendeak istorioak bidaltzen ditu eta istorioa "zulatzen" duten ala ez adierazten dute. Zenbat eta "dig" boto gehiago eman, orduan eta altuagoa izango da artikulua. Gainera, Digg-ek komunitatearen alderdia du, nire lagunek zer artikulu "dig" dituztela ikusi dezaket. Webaren erabilera bikaina da. Sareko telebistak horretatik zerbait ikas dezala espero dut!


Eusko Alkartasunak atxiloketen helburu politikoa salatu du | EA - Eusko Alkartasuna\nHasiera » Gaurkotasuna » Eusko Alkartasunak atxiloketen helburu politikoa salatu du\nEusko Alkartasunak atxiloketen helburu politikoa salatu du\nArgitaratua honek egina: Prentsa Bulegoa data Urt 18, 2011 honetan: Gaurkotasuna\nOztopoak oztopo, prozesua atzeraezina da, ohartarazi du EAk.\nEusko Alkartasunak hamar gazte baino gehiago atxilotzearen helburu politikoa salatu du, Euskal Herrian zabaldu den prozesua oztopatzeko helburua, alegia. Hala ere, ohartarazi du EAk, bidean oztopoak ipini arren, prozesua atzeraezina da.\nJarduera politikoaren aldeko apustu argia egin duen Ezker Abertzaleko erakundeen aurkako polizia-operazio baten berri izan dugu gaur berriz ere, eta, beste batzuetan bezalaxe, operazio hau une politiko garrantzitsu batean heldu da.\nEAk egungo egoera politikoa sendotzearen aldeko apustua egin nahi du, eta Gernikako Akordioaren oinarriak berretsi egiten ditu. Horrela, ETAk su-eten iraunkorra eta egiaztagarria iragarri ondoren, espainiar Gobernuari ardura politikoaz joka dezala eta prozesu honetan modu positiboan murgil dadila eskatzen diogu.


Proiektuak Presentacion - Urrutiko Lanbide Heziketako Institutua\nProiektuak lortu nahi duen helburu nagusia hau da:\nIkastetxearen Hezkuntza proiektuan adierazitako helburuak lortzea, antolamendu egokiagoak eskainiz, eskola esparrua eskola komunitate osoari zabalduz, denon artean eta denon partaidetzatik, kalitatezko hezkuntza eskaintzeko. Bereziki, ikasleek eskola arrakasta lor dezaten, bikaintasunerantz..\nIrakasten diren materiekin erlazionaturiko curriculum ofiziala eta ezkutuko curriculumak neska-mutikoen genero-sozializazioan funtsezko eragina dutela dakigulako, eta, kontzienteak garelako pertsona guztiak balio sexistak dituen gizarte batean hezi garelako, pentsatzen dugu beharrezkoa dela hori antzematea, konturarazteko gure generoari buruzko uste inplizituek zer-nolako eragina duten ikasleen portaeran.\nHori guztiagatik, orain arte hezkidetza eremuan ikastetxean egindako lana mantentzeko eta hobetzeko, ikasgai eta irakasleen artean gehiago zabaltzeko eta koordinatzeko asmoarekin osotu dugu proiektu hau.\nGaiari buruz gehiago nahi baduzue jakin, hona jo dezakezue:\nHondakin arriskutsuen kudeaketa\nBarrutialde Institutuak berak sortutako hondakin arriskutsuak kudeatu eta tratatzeko proiektua du.\nEkintzak hauek egingo dira: Mintegi bakoitzak dituen hondakinen identifikazioa, biltegiketa eta erretiratzea.\nKalitate Gestio Sistema ezarria du ikastetxeak. Ikastetxearen funtzionamendurako eta Irakaskuntza-ikaskuntza prozesuak aurrera eramateko era sistematiko baten erabilera ziurtatzen du. Emaitzak kontrolatzen ditu eta adierazleetatik kanpo agertu ezkero, neurri zuzentzaileak aplikatzen ditu hobekuntza planak ezarriz. zigiluarekin identifikatzen dugu.\nDesberdinen arteko kolektibitate batean partaide sentitzen eta sentiarazten, elkar ulertzen, errespetatzen eta elkar zaintzeko kultura garatzen ikastea da gure erronka nagusia. Modu horretara, sor daitezkeen gatazkak zein eguneroko bizitza era egokian bideratzeko, denon artean Barrutialde osatuz.\nIkastetxeko langileok, gurasook eta ikasleok gatazkak era positiboan ulertzen eta tratatzen ahaleginduko gara.\nHelburu nagusiak ondokoak dira:\nLan-istripu edo gaixotasun profesionalen arriskuak ezabatu edo gutxitzea eta ohi dituzten lesio pertsonalak eta kalte materialak murriztea.\nOndoko ekintzak aurreikusten dira:\nLanpostu bakoitzaren arriskuak ezagutu.\nLan istripu baten aurrean erabiliko den prozedura zehaztea eta ikastetxeko partaide guztioi ezagutarazi.\nEbakuazio simulakroa burutu.\nSua itzaltzeko aparailuen erabileraren ikastaro bat emango da lanbide zikloetako ikasleentzat.\nAtzerriko hizkuntzetan komunikatzeko gaitasuna lantzeko Barrutialde ikastetxeko batxilergoan ingelesez eskaintzen ditugu arlo batzuk. Batxilergo 1go mailan, “Mundu Garaikideko Zientziak” eta “Algebra eta Kalkulua”, ingelesez eskaini dira, eta 2. mailan “Informatika”. Jatorrizko irakasle laguntzaile bat izango dugu. 45 ikaslek parte hartzen dute proiektu honetan.\nDBH 1go mailan Marko Eleanitza proiektua martxan jarri da. Ingelesez “Hezkuntza arreta”, “Plastika” eta “Musika” ikasgaiak ematen dira, eta gaztelaniaz “Tecnología”. 3 ikasturterako proiektua da.\nBARRUTIALDE INSTITUTUA IRAUNKORTASUNERANTZ\nEskola honetan urte batzuk daramatzagu lanean Garapen Iraunkorra lortzeko ahaleginetan EA21 proiektuaren barne.\nProiektu honek konpromisu bikoitza eskatzen du:\n♦ Ingurumen hezkuntza bultzatzea\n♦ Gure eskolako ingurumen inpaktoa gutxitzea.\nHorretarako BARRUTIALDE Institutuan Ingurumena kudeatzeko zenbait jarduera egiten ditugu, gure baliabideen kontsumoa kontrolatzeko ( papera, ura, argia, berokuntza...) eta gure hondakinek sortzen duten eragina kontrolatzeko ( gaikako bilketa eta bakoitzari bere tratamendua ematea).\nIkasturte honetarako ekintzak:\nGurasoei Ikastaro desberdinen berri eta ikastaro hauek egiteko laguntzen berri eman.\nEuskararen transmisioan eurek duten garrantzia gurasoei jakinarazi.\nKlaustro, eskola kontseilu, ebaluazio saio, edota egin ahal diren beste bilerak euskaraz gauzatu\nHizkuntza proiektua egokitzean Hizkuntza Normalkuntzako erabakiak kontuan hartu\nErakundeetatik Erdara hutsean jasotzen ditugun komunikazioen aurrean prot aiesta gutuna helarazi euskaraz ere jasotzeko dugun eskubidea adieraziz\nHornitzaileei dokumentazioa euskaraz jasotzeko eskubidea adierazi.\nIkasgai guztietan sistematikoki ahozko ekintza gehiago egin.\nEgunkari, aldizkari desberdinak eta liburu desberdinak, (Berria, Gaztezulo, Argia, Bagabiz, Kipulon, ... ) ikasleen esku jarri.\nUdal Liburutegiaren eskaintza irakasle zein ikasleei zabaldu.\nEtorkinak euskara ikastaroetara bideratu.\nNOLEGAko ekintza desberdinetan parte hartu: Ahoskotasuna lantzeko bertsolaritza, Barriola deklamazio lehiaketa, zinea eta antzerkia euskaraz,...\nKipulon aldizkaria osatu.\nEuskararen museora joan.


Elkarbizitza, Aniztasuna eta Kulturartekotasuna | www.basauri.net\nHasiera › Herritarrak › Inmigrazioa, Aniztasuna eta Elkarbizitza › Elkarbizitza, Aniztasuna eta Kulturartekotasuna\n1. ZURRUMURRUAK DESMUNTATU\nZurrumurruen Aurkako Estrategia Basaurin: elkarbizitzaren eta kultura-aniztasunaren alde.\nElkarbizitza eta Aniztasun Plana 2016-2020ren ekintzetako bat da Basaurin Zurrumurruen Aurkako Estrategia garatzea, zeinaren helburua den gizartea giza eskubideen, kulturartekotasunaren eta diskriminaziorik ezaren ikuspuntutik eraldatzea. Zenbait udal eta gizarte erakunde batu dira jada «ZAS!» Zurrumurruen Aurkako Sarera.\nZurrumurruen aurkako estrategiak, Basaurin, zera bilatzen du:\n- Gurea ez beste jatorri eta kulturatako pertsonei buruzko zurrumurru, estereotipo eta aurrejuzgu negatiboen aurrean jarrera kritiko eta aktiboa sustatzea (horrelako zurrumurruek traba egiten diotelako elkarbizitzari eta errespetuari, eta intolerantzia eta berdintasun eza elikatzen dituztelako).\n- Gizarte eragileak (Administrazio Publikoa, komunikabideak, hezkuntza-komunitatea, gizarte-ehuna eta herritarrak) erakartzea gure ohitura sozialak —indibidualak zein kolektiboak— eraldatzeko estrategia honetara.\nHonako bide hauetatik sustatzen ari da Estrategia:\n1. Politikarien prestakuntza, urtero.\n2. Teknikarien prestakuntza, urtero.\n3. Zurrumurruen aurkako eragileen sarearen sorrera eta dinamizazioa: parte-hartze prozesua izan da zurrumurruen aurkako estrategiarena, non beste kulturen aurkako aurrejuzgu eta zurrumurruek eragindako kaltearekin sentsibilizatutako herritarrek informazioa eta prestakuntza jasotzen duten, kultura aniztasunari buruzko mezu positiboa zabaltzeko.\n4. Basauriko Udala «ZAS!» Zurrumurruen Aurkako Sareko kide egitea.\n2. KULTURARTEKO MAHAIA\nEraikuntza kolektiborako gunea da. Basauriko Udaleko Gizarte-politika eta Immigrazio Arloak deituta, bertan batzen dira arloko zinegotzia, immigrazio teknikaria, etorkinen elkarteak eta migrazioaren, kulturartekotasunaren eta abarren alorrean lan egiten dute elkarteak.\n2010etik dago martxan eta, gaur egun, honako elkarte hauek hartzen dute parte bertan: Solidaridad Euskalmon elkartea, Emakumeak Aniztasunean elkartea, Senarte elkartea, Caritas Basauri eta Colombia-Euskadi elkartea.\nKide berriak jasotzeko prest daude.\nArgibide gehiago hemen: KULTURARTEKO MAHAIA HELBURUAK (PDF)\nKulturarteko Mahaiaren aldian behingo jarduerak:\n- Kulturarteko topaketa 2016eko San Fausto Jaietan. KARTELA (jpg)\n- Martxoak 21: Arrazakeriaren eta Xenofobiaren Aurkako Nazioarteko Eguna.\nUdalaren adierazpen instituzionala, Kulturarteko Mahaiak proposatuta.\n2020 ADIERAZPEN INSTITUZIONALA (PDF)\n2019 ADIERAZPEN INSTITUZIONALA (PDF)\n2018 ADIERAZPEN INSTITUZIONALA (PDF)\n2017 ADIERAZPEN INSTITUZIONALA (PDF)\n2016 ADIERAZPEN INSTITUZIONALA (PDF)\n2015 ADIERAZPEN INSTITUZIONALA (PDF)\n2014 ADIERAZPEN INSTITUZIONALA (PDF)\n2013 ADIERAZPEN INSTITUZIONALA (PDF)\nAsko gara hurbiltzeko urratsa eman nahiko genukeen bertakoak eta kanpotarrak, baina ez dugu horretarako tarterik edo aukerarik ikusten.\n«Bizilagunak» egitasmoaren xedea da jatorri desberdinetako Basauriko norbanako eta familiak elkartzea, bertatik bertara ikusteko oso bestelakoak bagara ere, gauza askotan bat bagatozela.\nFamilietako batek (familia, oso zentzu zabalean: lagun-taldea; familia eta lagunen bat; pisukideak…) beste bat gonbidatzen du bere etxean bazkaltzera. Antolatzaileek izendatutako dinamizatzaile batek aurkeztu egiten ditu familia biak, eta haiekin bazkaltzen du. Ekimena egun berean eta ordu berean egiten da Euskal Herriko (eta Europako beste toki batzuetako) hainbat etxetan.\nEkimena 2011n abiarazi zuen Gipuzkoako SOS Arrazakeriak, eta Basaurik 2013az geroztik hartzen du parte bertan. Euskal Herrian, dagoeneko, 4.000 lagunek baino gehiagok hartu dute parte.\nBazkarien bideoak: Bazkarien bideoa 2014, Bazkariaren bideoa 2016\nBizilagunak 2016: Informazio liburuxka, Kartela eta Iragarkia\nKULTURARTEKO ELKARBIZITZA ETA ETORKINEN GIZARTERATZEA.\nElkarbizitzari eta aniztasunari lotutako beste ekimen batzuk; udalerriko elkarteek kudeatzen dituzte. Eremu honetan zure jarduerak txertatu nahi badituzu, jarri zaitez harremanetan Immigrazio Atalarekin.


NOISMART euskal startupak zarata kontrolatzeko gailu aitzindari eta berritzaile bat aurkeztu du - SPRI - Up Euskadi\nNOISMART euskal startupak zarata kontrolatzeko gailu aitzindari eta berritzaile bat aurkeztu du\nNoismart enpresak “Noisense” izeneko produktu berri bat garatu eta patentatu du. Gailu horren bidez posible da ongizatea eta bizi-kalitatea hobetzea eskoletako jangeletan, ospitaleetan, bulego partekatuetan, auzokoen komunitateetan eta, besteak beste, tabernetan.\nGailu berritzaile horrek aukera ematen du zarata bistaratzeko eta arazoaz kontzientziarazteko, ikusizko alarma bat pizten baita soinu-mailak muga onargarria gainditzen duenean, hots, gure osasunarentzat kaltegarri bihurtzen denean. Zarata agente kutsatzaile ikusezina da gaur egungo gizartean, estresa eragin dezake, eta 1,6 milioi urte bizitza osasuntsu galarazten ditu Europan.\nLeire Atxa getxotarrak zuzentzen duen Noismart enpresa bizkaitarrak gailu berritzaile bat garatu du zarata detektatu eta bistaratzeko. Beste gailu batzuek ez bezala, gailu horrek alarma sistema bat du, abisu akustikoa eta bisuala ematen duena, inguruko soinu-maila gure osasunarentzat kaltegarri bihurtzen denean. “Noisense” izeneko produktu berriak denbora errealeko konponbide praktiko eta irisgarri bat eskaintzen du kutsadura akustikoa murrizteko eta, aldi berean, arazoa bistaratzen du. Gaur egun zarataz inguratuta bizi gara, eta ohitu bagara ere, azterlan askok frogatu dute kaltegarria dela gure osasunarentzat.\nZarataren inguruan Kontzientziatzeko Nazioarteko Egunarekin batera iritsi da merkatura “Noisense”. Efemeride hori duela 20 urtetik ospatzen da, bere bitartez aldarrikatzeko gizarte modernoetan badagoela kutsadura akustikoa, eta baita ere prebenitzeko eta kontrolatzeko gure bizi-kalitatean kalte larriak eragiten dituen arazo hori. Zarataz inguraturik bizi gara, eta azterlan askok frogatu dute zein kaltegarria den gure osasunarentzat, ondorioak baititu loan, bihotz-hodietako gaixotasunetan edo entzumenarekin lotutako nahasteetan.\n%100 Made in Euskadi\nNoismart oinarri teknologikoko startup bat da, eta konponbide berritzaileak egiten ditu gizarte akustikoki osasuntsua lortzeko, horretarako sustatuz hezkuntza, osasuna eta bizikidetza. Enpresa proiektu interesgarria izaki, erakunde askoren laguntza eta finantzaketa jaso ditu, besteak beste, Bizkaiko Foru Aldundiarena, SPRI Taldearena eta Bilboko eta Getxoko Udalena. Euskal Herriko Unibertsitateko (UPV/EHU) Euskoiker fundazioarekin sinatutako lankidetza akordio bati esker, Bilboko Ingeniaritza Eskolako Mekanika eta Telekomunikazio sailetako lantaldeak aritu dira “Noisense” gailuaren garapen-lanetan. Gainera, Noismart Innobasque-Berrikuntzaren Euskal Agentziako bazkide da.\nBilbon daukalarik egoitza, zuzeneko 7 langile eta zeharkako beste 10 dauzka, eta elkarrekin uztartzen ditu arlo teknologikoa eta berrikuntza soziala, bizikidetza eta errespetua sustatuz, eta aldi berean ezagutza kapitalizatuz, gero gizarteari itzultzeko pertsonen bizi-kalitatean benetako inpaktua duten produktuen bidez. Hain zuzen, hauxe da enpresaren leloa: “Gure ezagutzarekin eta tresnekin lagundu diezazukegu zaratarik gabeko espazio bat sortzen”.\nNoismart izan zen 2013an zarata kontrolatzeko semaforo orijinal bat Estatu osora banatu zuen lehen enpresa. Orain “Noisense” aurkeztu du, diseinu eta fabrikazio propioko gailua, Euskadin osoki garatu dena. Zarata neurtzeko eta kutsadura akustikoa murrizteko planak diseinatzeko aukera ematen duen lehen dispositiboa da, eta hainbat ikerlarik parte hartu dute bere garapen prozesuan, hala nola: Javier Machimbarrena diseinatzaile industrialak; José Miguel de Diego, Bilboko Ingeniaritza Eskolako irakasleak -berak diseinatu du hardwarea- edota Pedro Rodríguez, Ingeniería Lezana enpresako I+G-ko diseinatzaileak. Enpresak eta unibertsitateak bat egin dute proiektu honetan zarataren -gure osasunean eta ongizatean ondorioak dauzkan agente kutsatzailearen- aurkako produktu paregabe hau egiteko.


Harrera ona aurtengo berrikuntzei: txosnak Zurrategin eta herri afaria - Antzuola - Goiena.eus\nEneida Iturbe 2004-07-19 11:05\nMairuaren alardeak ere jende asko erakarri zuen, valdejunquerarrak, tartean. Muez herriko ordezkariak etorri ziren gudu hura antzuolarrek nola gogoratzen duten ezagutzera.\nEderki igaro dituzte antzuolarrek herriko jaiak. Eguen arratsaldean hasi zituzten jaiak. Oinarin taldeko dantzari txikienek Ikurrin dantza egin zuten, herriko plazan. Batzuk urduri samar ziren, ez daude-eta jendaurrean dantza egitera ohituta. Udalbatzako kideak ez dakigu urduri zeuden edo ez, baina han irten ziren plazara, aurreskua egiteko prest.\nBestalde, Gertu Gae plataformakoek protesta egin zuten eta Udal hau ez da demokratikoa zioen pankarta zabaldu zuten.\nOrdurako zapi laranja asko ageri ziren kalean. Kasualitatez edo Euskalteli babesa emateko, aurtengo jaietako zapiak laranjak izan dira. Kamisetak, ordea, kolore guztietakoak ageri ziren; Antzuolako koadrilek eusten diote jaietako kamisetak egiteko ohiturari eta. Gaztetxoenendako lehenago hasi ziren jaiak; bazkaria eta jolasak izan zituzten-eta, arratsaldean. Barrakak ere azkar asko probatu zituzten. Gehienak gustura ziren etorritako barrakekin eta haien prezioarekin: bira bat, euro bat. Ondo pasatzeko beste mila aukera izan dituzte.\nAntzuolarrek beldurra bazuten arren, ateri mantendu da ia egunero. Hori bai, zaparrada bat bota zuen egubakoitzean. Presoen aldeko ekitaldia orduantxe amaitu berri zen eta txorizoa eta sagardoa dastatzen ziharduten han izandakoek. Dena den, aurkitu zuten irtenbidea: udaletxe azpian pilatu ziren guztiak.\nZapatu arratsaldean, Mairuaren alardeak jendetza erakarri zuen. Valdejunquerarrak ere izan ziren herrian; Muez herriko ordezkariek Antzuolako erretiratuek eurei egindako bisita itzuli zieten eta alardea ikustera etorri ziren. Alardea amaitutakoan herri kirolak egon ziren, Zurrategin, txosnen kokaleku berrian.\nAntzuolako bi talde eta Idiazabalgo bat lehiatu ziren eta antzuolarrak atera ziren garaile. Gauean, herri afaria izan zen eta 140 bat lagun elkartu ziren bertan.\nUrtean nabarmendu diren herriko kirolariak goiz jaiki behar izan ziren domekan, eguerdian omenaldia egin zieten eta. Horrekin batera, aeromodelismo erakustaldia eta gastronomia dastatzea izan ziren. Pilota partiduak eta kale antzerkia izan ziren jaien azken arnasak.


Lortu informazio gehiago César Manrique artista handiari buruz Sormenak linean\nJean-Louis POTIER-en «Lanzarote» CC BY-ND 2.0 lizentziapean dago\nBada, bereziki, naturarekin duen lotura handiagatik nabarmentzen den artista espainiar bat, bere lanetan gorpuztu zuena, hori da, zalantzarik gabe, César Manrique handia (1919-1992).\nKanariar jatorria duena (Arrecife, Lanzarote). margolari eta eskultore honek artea eta natura bateratu zituen, Kanarietako eta mundu osoko ingurumen balioak defendatuz.\nIkus ditzagun bere biografia interesgarriari buruzko bitxikeria batzuk.\n1 Arkitektura utzi zuen Artea ikasteko\n2 Bere aztarna Lanzaroteko hainbat eremutan geratzen da\n3 Bere etxea, galdu ezin duzun lekua\n4 César Manrique Fundazioa\n5 Sari garrantzitsuak irabazi zituen\n6 Lanzaroteko aireportuak bere izena darama\n7 Zure lana aipatzen duten liburuak\nArkitektura utzi zuen Artea ikasteko\nLa Lagunako Unibertsitatean Arkitektura Teknikoko ikasketak hasi zituen arren, handik bi urtera utzi zituen San Fernandoko Arte Ederretako Goi Eskolan sartzeko, eta han garatu zuen bere benetako bokazioa, arte irakaslea eta margolari eta eskultore lanetan.\nArkitekturarekiko joera hori bere lanen osotasunean islatuta ikus daiteke.\nBere aztarna Lanzaroteko hainbat eremutan geratzen da\n«Fitxategia: Huis van Cesar Manrique - panoramio.jpg» Eddy Genne-k CC BY 3.0 lizentziapean du.\nLanzarote uhartean bisita gidatuak daude espazio ikusgarriak César Manrique-k diseinatutakoakbertan, arteaz gozatzeaz gain, uharte berezi hau ezaugarritzen duen landare eta sumendi munduan murgiltzeko aukera ematen digute. Lanzaroten eta munduko beste zenbait tokitan sormenez beteriko espazio horietako batzuk honakoak dira: Mirador del Río, Lago de la Costa de Martiánez, Mirador de la Peña, Jardin de Cactus, Playa Jardin, Parque Marítimo César Manrique eta luzea eta abar.\nBere etxea, galdu ezin duzun lekua\nArtistaren etxea edo Taro de Tahíche, mila metro baino gehiagoko azalera, dago Lanzaroteko leku xarmagarrienetako bat. Bere dekorazioak, bere artea harrapatzen duen lekuetako estilo berdinarekin, naturara garraiatzen gaitu modu berezian.\nBost burbuila bolkanikok eskaintzen duten espazio naturala aprobetxatuz sortu zuen. Eraikina uharteko iraganeko erupzioen laba-fluxuaren gainean eraiki zen. Artistak bere hiru pasio handien artean egiten duen fusioa ikusten dugu: artea, arkitektura eta natura.\nKoloreak ere garrantzitsuak dira bere artean. Lanzaroteren ezaugarriak islatzen dituzten koloreak dira: gorria eta beltza (uharte bolkanikoa denez, harea iluna duena), zuria (uhartea bainatzen duen argia), berdea (naturaren kolorea, Lanzaroteko kaktus ospetsua) eta urdina (uhartea inguratzen duen itsasoarena).\nBere lanetan erabilitako elementuak elementu naturalak izan ohi dira, hala nola egurra, juta edo inguruko harri bolkanikoa.\nCésar Manrique Fundazioa\nCésar Manrique Fundazioa (FCM) artista handiaren lana gorde eta zabaltzeko sortu zen. Ingurune naturalaren babesa, arte plastikoen sustapena eta hausnarketa kulturala dira bere jarduera-esparru nagusiak.\nArtistaren etxean dago, hil ondoren kultur etxetzat hartua. Bere lan anitz daude bertan ikusgai. Galdu ezin duzun museoa.\nSari garrantzitsuak irabazi zituen\nMunduko Ekologia eta Turismo Saria eta Europako Saria eman zioten, bere artelanen bidez naturaren defentsan izan zuen inplikazio handiagatik. Horrez gain, beste sari batzuk ere eman zitzaizkion, hala nola Arte Ederretako Urrezko Domina, Kanariar Uharteetako Arte Ederretako Saria, Fritz Schumacher Saria, Hanburgoko FSV Fundazioak ... Lanzarote eta Arreciferen seme gogokoena ere izan zen eta Kanaria Handiko, Tías eta abarren seme adoptatua.\nLanzaroteko aireportuak bere izena darama\nArtista hau oso garrantzitsua da inguru horretan, aireportuak berak daraman izena: Cesar Manrique aireportua.\nZure lana aipatzen duten liburuak\nCésar Manriqueren lan arkitektonikoa eta artistikoa ondo aztertzen duten liburu ugari daude.\nInguruko jendearen arabera, Manrique sentsibilitate handiko pertsona zen eta edertasuna eta artearekiko grina eta naturarekiko maitasuna zabaltzen zekien.\nEta zuk, ba al dakizu ezer gehiago artista handi honen bizitzaz?\nArtikuluaren bide osoa: Sormena linean » General » Artistak » Lortu informazio gehiago César Manrique artista handiari buruz\nIkasi marrazteko teknika klasiko hauek hasiberrientzat


Maiatzaren 11tik aitzinera konfinamendua arintzen hasiko dira Ipar Euskal Herrian - Xareta - Erran.eus\nMaiatzaren 11tik aitzinera konfinamendua arintzen hasiko dira Ipar Euskal Herrian\nTtipi-Ttapa 2020-04-29 10:30\nHego Euskal Herriko neurriekin alderatuz, eta gure eskualdearen kasuan, aski kilometro guttiko tartean, bertzelako neurriak hartu dituzte konfinamendutik ateratzeko. Ipar Euskal Herrian maiatzaren 11tik aitzinera hasiko dira neurriak arintzen eta aste horretatik aitzinera maskarak erabiltzea ezinbertzekoa izanen da.\nMaiatzaren 11tik aitzinera Ipar Euskal Herrian ikastetxeetara itzuliko dira haurrak, nahiz eta gurasoen esku geldituko den haurrak eraman edo ez. Hala ere, ez dira ikasle guztiak batera itzuliko: maiatzaren 11tik aitzinera ama eskolako eta lehen mailako ikasleak hasiko dira; maiatzaren 18tik aitzinera kolegioetako ikasleak itzuliko dira. Oraindik ez dute erabaki lizeoetako ateak irekiko dituzten ala ez. Hori bai, irakasle eta zaintzaile guzientzat maskarak banatuko dituzte, baina ama eskolako haurrek debekatuak izanen dituzte eta lehen mailakoei ere ez diete aholkatu.\nGainerakoan, parkeak irekiko dituzte baina birusa aunitz hedatu ez den departamentuetan bakarrik. Guttienez ekainaren 1a arte hondartzak itxita izanen dira eta kirol kolektiboak eta kontaktu kirolak ez dira baimenduak izanen.\nBertzela, posible den neurrian, telelana egiteko gomendioa luzatu dute eta ostalaritzako lokalek gehiago esperatu beharko dute. Hori maiatz hondarrean erabakiko dute. 100 kilometro arteko bidaiak ere egiten ahalko dira.\nKonfinamendutik ateratzean maskarak derrigorrezkoak izanen dira. Horren harira, aipatu behar da, Euskal Elkargoak Ipar Euskal Herriko biztanle bakoitzari bina maskara banatuko dizkiela doan. Gainerakoan, astero 700.000 test eginen ditu Frantziak eta positibo ematen dutenak hamalau egunez isolatuko dituzte.\nEuskal Elkargoak Ipar Euskal Herriko biztanle bakoitzari bina maskara banatuko die doan datozen asteetan\nTtipi-Ttapa api 26 Xareta\nEuskal Hirigune Elkargoak 600.000 maskara banatu nahi ditu doan Ipar Euskal Herriko herritarren artean datozen asteetan; hau da, biztanle bakoitzek...


Osatu gabeko puzzlea da | Gizartea | Berria\nOsatu gabeko puzzlea da\nPaco Etxeberria auzitegi medikuak hobi komunei buruzko hitzaldi bat eman du EHU Euskal Herriko Unibertsitateko udako ikastaroetan; memoria historikoaren arloko itzalak ezkutatu gabe solastatu da.\nDonostian, Martuteneko presondegiko atarian —beste edozeinetan ere izan zitekeen—, gudari zahar bat, galdezka, han iraganean egin zituen egonaldiei buruzko argibide eske. Atearen beste aldean, isiltasuna: erantzunik eza. Irudi hori Paco Etxeberria auzitegi medikuak gogora ekarri zuen atzo Donostian, EHU Euskal Herriko Unibertsitatearen Udako Ikastaroen barruan martxan jarri den Biolentzia masiboa, hobi komunak eta giza eskubideak. Auzitegi medikuntzako zientzietatik eta giza zientzietatik ikuskera bat ikastaroko lehenbiziko hitzaldian. Memoria historikoaz aritzean hobi komunen inguruko albisteek aparteko oihartzuna hartzen dutela aitortu zuen. Iragan hamazazpi urteetan, hain justu, estatuan 500 hobi hustu direla azaldu zuen: «Atzerriko jendea harrituta geratzen da horren berri duenean». Horietatik 71 zabaldu dira Hegoaldean. Baina lurpetik ateratze horiek egitea bezain garrantzitsutzat du Etxeberriak memoria historikoaren gaineko lanen dokumentazio ona, jazarritakoek ez dezaten gehiago ate joka ibili behar haien minaren memoriako puzzlea osatzeko falta dituzten agirien eske. «Gizon horiek abailduta iristen ziren etxera».\nJose Luis Rodriguez Zapatero PSOEko buruzagia Espainiako Gobernuko presidente zela, hobi komunak husteko eta memoria historikoa lantzeko aparteko «laguntza instituzionala» izan zela adierazi zuen atzo Etxeberriak, eta atzeman zela hori. Ordutik, bestelakoa izan da jarrera. «Salbuespena Euskal Herria izan da; hobiak normaltasunez hustu dira, naturaltasunez». Mugak muga. «Espainiako Memoria Historikoaren Legea beharrezkoa da, baina ez nahikoa; PSOEren hainbat izuk galga jarri zioten. Testu motza da».\nHorrez gain, oroitarazi zuen instituzioetako diru iturriak oparoak izateak bakarrik ez duela lan ona bermatzen. 36ko gerrako eta frankismoko memoria historikoa berreskuratzeko egin diren jardunei buruzko txosten denak Salamancako artxibategira (Espainia) igorri behar direla esan zuen, baina zenbaitetan ez dela hori bete. «Lotsagarria da. Nor geratu da Madrilen horiekin?». Egindako hainbat lan, halaber, ez direla behar bezala «publiko» egin salatu zuen.\nZenbait hobi husteko orduan, profesionaltasun falta agerikoa izan dela deitoratu zuen; adibideak jarri zituen, praktika txarrenak, auzitegi medikuntzak ezartzen dituen irizpideetatik kanpo egin izan diren jardunbideenak. Era horretako gertaerak saihesteko, administrazioak langile trebatuak kontratatu beharko lituzkeela esan zuen, eta hasitako lana amaituko dela bermatuko dela hala. «Hori egingo balitz, bi legealditan amaituta legoke hobien gai hau». Lan talde horiek iraunkorrak eta independenteak izan behar dutela defendatzen du auzitegi medikuak.\nGero, beste alor batzuk egongo dira jorratzeko. Krimen horien guztien «judizializazioa» zaila izango dela aitortu zuen, eta inoiz gauzatzen bada, zigor zuzenbidearen ikuspegi berri batetik goldatu beharko dela: «Hain justu, biktimen arreta ardatz duen ikuspegitik; oso modernoa da hori». Gero eta gehiago hitz egiten da, ordea, erreparazioaz, ordainaz. Era sinbolikoan bada ere. Alde horretatik, instrukzio epaileren batek hobiren bat hustearen harira tankera horretako ebazpenen bat kaleratu izan duela esan zuen, eta albiste ona litzatekeela halakoak usuago ikustea. «Normalean, ordea, besterik gabe artxibatzen dituzte halakoak». Zauriak orbantzen lagun dezaketen hitzik plazaratu gabe. Eta biktimen senitartekoek, oro har, keinu abegikorragoen premia izaten dutela uste du. AI Amnesty International erakundeak berak, alde horretatik, eginak ditu eskariak. Etxeberriak Txile eta Argentina hartu zituen adibide; bietan, judizializazioaren atariko urrats izan ziren egiaren batzordeak. Akuilu bat bidean.\nFrankistek hildako 400 lagunei omen


Ergnies - Wikipedia, entziklopedia askea.\nEvelyne DORLEANS (2014-2020)\n50° 05′ 09″ N, 2° 02′ 15″ E / 50.0858°N,2.0375°E / 50.0858; 2.0375Koordenatuak: 50° 05′ 09″ N, 2° 02′ 15″ E / 50.0858°N,2.0375°E / 50.0858; 2.0375\nAilly-le-Haut-Clocher, Brucamps, Domqueur eta Gorenflos\nErgnies Frantziako udalerria da, Somme departamenduan dagoena, Hauts-de-France eskualdean. 2013an 193 biztanle zituen.\n2007an Ergnies udalerrian erroldatutako biztanleak 193 ziren. Familiak 58 ziren, horien artean 8 pertsona bakarrekoak ziren (8 bakarrik bizi ziren gizonak), 19 seme-alabarik gabeko familiak ziren eta 31 seme-alabak dituzten bikoteak ziren.\n2007an 65 etxebizitza zeuden, 60 familiaren etxebizitza nagusia ziren, 3 bigarren erresidentzia ziren eta 2 hutsik zeuden. 61 etxeak ziren eta 4 apartamentuak ziren. 60 etxebizitza nagusietatik 46 bere jabearen bizilekua ziren, 14 alokairuan okupaturik zeuden eta 1 doan lagata zegoen; 2 etxek gela bat zuten, 2 etxek bi zituzten, 6 etxek hiru zituzten, 13 etxek lau zituzten eta 38 etxek bost zituzten. 56 etxek euren parking plaza propioa zuten azpian. 14 etxetan ibilgailu bat zegoen eta 44 etxetan bat baino gehiago zituzten.\nErgnies udalerriko biztanleria-piramidea 2009an .\n2007an lan egiteko adina zuten pertsonak 129 ziren, horien artean 87 aktiboak ziren eta 42 inaktiboak ziren. 87 pertsona aktiboetatik 84 lanean zeuden (49 gizon eta 35 emakume) eta 3 langabezian zeuden (1 gizon eta 2 emakume). 42 pertsona inaktiboetatik 10 erretiraturik zeuden, 15 ikasten zeuden eta 17 "bestelako inaktibo" gisa sailkaturik zeuden.\n2009an Ergnies udalerrian 61 unitate fiskal zeuden, 183 pertsonek osaturik. Pertsona bakoitzeko diru-sarrera fiskalaren mediana urteko 17.672 euro zen.\n2000. urtean Ergnies udalerrian 4 nekazaritza-ustiategi zeuden, 304 hektarea erabiltzen.\nBNF: 15276763x (data)


Orokorra | Gazteria | Page 5\nSuspertze tailerra familian Errenterian\nOngizatea eta Osasuna sustatzearen alde egiten duen lanaren barruan, DYAko Irakaskuntza Eskolak jarduera berri bat proposatzen du: Bihotz Biriketako Suspertze (BBS) teknikak familian ikasteko tailerrak. Helduak (aita/ama, aitona/amona, osaba/izeba…) guztira 6 urtez gorako hiru umeekin eman dezake izena, eta 2 ordutan eta modu erraz eta praktiko batean, bihotz-geldialdi bat identifikatzen eta honen aurrean jokatzen ikasten dute. Gainera, […]\nHAZILAN egitasmoan parte hartzeko epea zabalik\nAurreko edizioetan izandako arrakasta dela eta, Oarsoaldea Garapen Agentziak egitasmoa abian jarriko du berriz ere eskualdean, goi mailako formakuntza duten pertsonei lan egoera hobetzen laguntzeko.Pertsona bakoitza berezia eta ezberdina egiten duena bilatzen eta sustatzen laguntzen du Hazilan egitasmoak. Horretarako, gaitasun pertsonal eta profesionalerako 80 ordutako hasierako ikastaro bat eta ondoren, norbere profil profesinalarekin lotura duten […]\n2018ko Mendi argazki lehiaketa\nErrenteriako Urdaburu mendizale elkarteak Jesus Hospitaler-en oroimenez antolatu du argazki lehiaketa. Argazkigintza gustuko duen eta profesionala ez den pertsona ororentzat dago zabalik. Aurtengo lehiaketaren gaia honako hau da: “Kirol ekintza mendian” mendian eginiko kirol ekintzetan eginiko argazkiak (mendia, senderismoa, irteerak, eskalada, eskia, espeologia…) Parte-hartzaileek gehienez 3 argazki bidali beharko dituzte formatu digitalean eta proposatutako gaiarekin […]\nHainbat lan eskaintza Irungo Udaletxean\n►►►►ERDI MAILAKO TEKNIKARIA HAUR ESKOLAKO HEZITZAILEA Titulazioa: Haur Hezkuntza-ko Gradua, Haur Hezkuntza-ko Goi Mailako Teknikaria, edo baliokidea. Euskera: Hizkuntza eskakizuna 3.a Izen emate epea: 2018/08/22 bitarte Informazio gehiago: HEMEN ►►►►ATEZAIN-MANTENTZAILE PLAZA BAT BETETZEKO DEIALDIA Titulazioa: Batxiler, teknikari edo baliokideentzat emandako titulua Euskera: Hizkuntza eskakizuna 2.a Izen emate epea: 2018/08/22 bitarte Informazio gehiago: HEMEN\nUrriaren 7ra arte aurkeztu ahal izango dituzte lanak interesdunek Cilckforfestivals edo Festhome plataformetan eta gehienez 15 minutuko iraupena izango dute. Hautatutako lanak azaroaren 22, 23 eta 24ean ikusi ahal izango dira Niessen zinemetan. Sari banaketa azaroaren 24ean egingo da Niessen Kulturgunean eta egun horretan bertan, saritutako filmak ikusteko aukera izango dute bertaratzen direnek. Errenteriako Udaleko […]\nOarsoaldea garapen agentziak “Oarsoaldea eskualdea: Errenteria, Lezo, Oiartzun, Pasaia” argazki lehiaketa antolatu du. 18 urtetik gorako edozeinek parte hartu ahal izango du, eta argazkiak gai hauekin erlazionaturik egotea baloratuko da: natura, itsasoa, kultura, itsas ondarea, gastronomia, familia-planak. Argazkiak aurkezteko epea abuztuaren 20ean bukatuko da. Lehiaketaren oinarriak hemen ikus daitezke.\nEraso bat ikusi edo entzuten baduzu, erantzun!\nMadalenetan jende ugari biltzen da, eta ospakizunetarako eta ondo pasatzeko gogoa izaten da. Emakume eta gizonak kalera ateratzen dira, eta gizarte-arauak malgutu egiten dira. Horrenbestez, Errenteriako Udalak aldarrikatu nahi du benetan garrantzizkoa dela nabarmentzea elkar errespetatua behar dugula eta elkarbizitzaren aldeko jokabideak behar ditugula. Emakume izate hutsagatik egoera gogorrak bizi izaten ditugu, izan ere, enbarazu […]\nMadalena jaietako barraken prezioak\nErrenteriako Udalak eta Euskadiko Ferialari Autonomoen Elkargoak, aurten ere, hitzarmena sinatu dute Fanderiako feria eremuko baldintzak adosteko, tartean, atrakzio eta barrakei prezio herrikoiagoak jartzeko. Hau horrela, haurren bidaiak 2,00 euroko prezioa izango dute eta helduen kasuan, 2,50 eurokoa. Gainera, barrakek bi egunez prezio bereziak izango dituzte: ⇒ uztailaren 23an 11:00etatik 14:00etara ⇒eta uztailaren 26an egun […]\nErrenteriako Udalak, lehenengo aldiz Udako Euskal Unibertsitatearekin (UEU) elkarlanean, euskarazko ikerketa bultzatzeko, helburuak eraberrituta eta emakumezkoen ikerketa sustatzeko, Errenteriaren inguruko ezagutza areagotzeko eta Koldo Mitxelena errenteriar filologoa omentzeko, honen izena duen ikerketa bekarako deialdia egiten du. 2018ko deialdian honako ikerketa esparruak sartuko dira: LITERATURA, HIZKUNTZALARITZA eta ANTROPOLOGIA eta proiektua, azterlana eta memoria euskaraz burutuko dira. […]\nMadalena jaietako egitaraua\nAdin tarte guztietarako zuzenduriko jaiak dira Madalena jaiak. Kontsulta ezazu hemen adin tarte bakoitzaren arabera antolatu diren ekintza guztiak: ►►HAURRAK ◄◄ ►►►►NERABEAK◄◄◄◄ ►►►►►►EGITARAU OSOA ◄◄◄◄◄◄ Aurten Madalenetan lasai etxeratzeko autobus zerbitzu bereziak egongo dira gaueko 00:20tatik hasita 5:20 arte orduro. Gaueko bus zerbitzua kontsulta ezazu ► ►► ►HEMEN ◄◄◄◄ Ondo, ondo pasa jaiak!


Liburuak maileguan ematen hasiko da berriro Zestoako liburutegia bihartik aurrera - Urola Kostako Hitza : Urola Kostako Hitza\nLiburuak maileguan ematen hasiko da berriro Zestoako liburutegia bihartik aurrera\nEz ditu ateak irekiko, baina erabiltzaileek posta elektronikoz edo telefonoz eskatu ahal izango dituzte liburuak eta DVDak, eta haien bila joan, liburuzainarekin noiz adostuta.\nZestoako UDal Liburutegia. (Zestoako Udala)\n“Era mugatuan eta koronabirusak eragindako egoerara egokituta”, baina zerbitzua martxan jarriko dute bihartik aurrera Zestoako Udal Liburutegian. Hain zuzen ere, liburuak eta DVDak maileguan ematen hasiko da berriro bihartik liburutegia. Ez ditu ateak irekiko, baina erabiltzaileek posta elektronikoz edo telefonoz eskatu ahal izango dituzte liburuak eta DVDak, eta haien bila joan, liburuzainarekin noiz adostuta.\nZestoako Udal Liburutegiko katalogoa Euskadiko Irakurketa Publikoko Sarean kontsulta daiteke, baina telefono bidezko arreta ere emango diote liburutegian “Internetek eskaintzen dituen baliabideak erabiltzeko zailtasunak dituenari”. Maileguan eskatu nahi dena aukeratu ondoren, eskaerak posta elektroniko bidez egiteko liburutegiazestoa@yahoo.es helbidera mezu bat bidali beharko da, erabiltzailearen izen-abizenak, NAN zenbakia eta nahi den liburuaren izenburua adieraziz. Maileguak telefonoz ere eskatu ahal izango dira, 16:00etatik 20:00etara, 943-14 78 16 telefonora deituta.\nLiburuzainarekin hitzordua adostuta, liburutegiko sarreran jasoko du erabiltzaileak eskaturiko liburua. Maileguak itzultzeko, berriz, liburutegia itxi aurretik liburuak sarreran jarriko den kaxan utzi beharko dira, liburuzainari jakinaraziz. Kaxa horretara itzultzen diren liburuak katalogotik kanpo egongo dira hamabost egunez; eta ondoren, berrogeialdia pasatuta, katalogora itzuli eta mailegagarri izango dira berriro.


Anartz Gorrotxategi “Euskadi Lagunkoia, adineko pertsonen bizi kalitatea hobetzen laguntzen digun beharrezko proiektua da” - EUSKADI LAGUNKOIA\nOso beharrezkoa den proiektu bat dela iruditzen zait, gehienbat, gurea bezalako adineko pertsonen tasa altua duten udalerri txikietan gure artean dauden adinekoen eguneroko bizitza hobetzen laguntzen digulako.\nZeintzuk ziren proiektuaren helburua nagusiak?\nAdineko pertsonen bizi kalitatea hobetzea, autonomoagoak, dinamikoagoak eta egunerokotasunean parte-hartzaileagoak bilakatuz.\nNola iruditzen zaizu txerta daitekeela Euskadi Lagunkoia ekimena Maeztun?\nNire ustez oso ondo txertatu daiteke, egin nahi diren akzioak oso errazak baitira egunerokotasunean aurrera eramateko. Eta akzio hauek, herritarren egunerokotasunean duten eragina oso positiboa izateaz gain, ezinbestekoak dira udalerri lagunkoiagoan bihurtzeko. Horrekin, bizi kalitate hobeagoa bat eta denon arteko zainduz.


Festibalismoa - Bizkaiko Hitza\n2022, apirilak 08 Bizkaia, Iritzia 146\nGaldera: datozen asteburuetarako kontzertu planik? Egon, sare sozialetan zein Musikazuzenean.eus atarian begiratu baino lehen, honako zerrenda hau ere kontsultatu dezakezu-eta: gaur, Zeinke eta Suger dituzu Bilbon; Iheskide elorriarrak, Jimmy Jazzen, eta Lukiek mungiarrak, Alegian. Maiatzaren 21ean, Anestesiak eta Loturak joko dute Bilboko Kafe Antzokian; Ondarroan, Keikek. Eta badirudi Abadiñoko Txanporta plazan Dupla, Skakeitan eta Bulego egongo direla. Anestesiak Ondarroako Beikozini astindu behar zuen egun berean dardararazi zituen Keikek Berrizko Topa tabernako paretak. Zea Maysek kontzertua emango du bihar Santana 27 aretoan (Eutsi gogor, Aiora! Aupa zu!); Asgarth añorgatarrak ekainaren 4an etorriko dira leku horretara bertara. Eta zerumugan, revival saio potentea. Delirium Tremens eta Andoniren ahots berezia.\nBadirudi antzoki-aretoen dezibel eta distortsio egarria asetzen ari dela urte biko izurriaren ondoren. Pozten nau zuzenekoak bizi-bizi dabiltzala ikusteak. Euri tantak zelai sikuan legez ibili gara honako momentu hau itxaroten. Baina aitortu beharra daukat egoerak antsietate moduko bat ere ekarri diola lehendik ere bete xamar nuen agendari. Batera zein bestera joateko planak eta aurre-salmentan harturiko sarrerak pilatzen ari zaizkit. Serio. Izurriak aurre-salmentaren joko horretara gatibatu nau. Kontzertu data urruti egon arren, sarrerak erdi-konbentzituta erdi-inertziaz erosteko joera hartu dut, batere barik geratuko ote nintzen beldurtuta. Sold out kultura gailendu da. Instagram bidez ikuskizuneko sarrera guztiak saldu dituzula dioen mezua harroki zabaltzeko aroa. Ikusleari sarrera barik geratuko den mamua dantzarazten dion aroa. Badaezpada ere, sarrera hartzera bultzaraziko dion aroa, horretarako plana muntatu barik badu ere. Eta promotoreari horrek balioko dio. Eskaintzekoa duen kontzertu aretoko edukiera gutxituko du, osasun egoerak %100era betetzea baimentzen dion arren. Sarreren %70 saldu duen arren, sold out txartela jarriko du Instagramen, horrek prestigioa eta marka indartzeko balioko badio. Sold out marra sartuko du sudurretik.\nPlazek, elkarri gainjarritako kontzertu datek, auzo elkarteek, gaztetxeek, kultur elkarteek. Horiek ez. Ez didate mamua dantzarazten. Horiek beti egon dira hor. Izurria baino lehen. Eta eskerrak. Baina izurri osteko honek beste izaki mota bat indartu du. Festibal erraldoi galdu ezinezko hori. Lagun baten berbak etortzen zaizkit gogora: “Faltan botatzen dut asteburua ailegatu eta kontzerturen batera joateko plana astekariko agenda kontsultatuta egiten genuen garaia. Kontzertuen berri Instagramen izaten dudanetik, antsietate musikala dut”. Pikutara. Asteburu honetan gaztetxera goaz. [Iragarkietarako tartetxoa: baten batek Anestesiaren eta Loturaren kontzerturako sarrerak gura ditu? Lauzpabost ditut sobera. Maiatzaren 21ean izango da kontzertua, Bilboko Kafe Antzokian. Instagram ahalguztidunera mezutxo bat bidali eta zarratuko dugu tratua. Esan dizut. Sarrerak sobera erosi nituen. Sold out fantasma horren biktima naiz].


Steve Jobs: Infografia | Martech Zone\nOstirala, urria 14, 2011 Asteazkena, urria 26, 2011 Douglas Karr\nBadakit honek ez duela zerikusi handirik marketinarekin, baina Apple-ren zalea naizenez, Steve Jobs Infografia hau argitaratu behar izan nuen. Dagoeneko idatzi nituen nire oharrei buruzko gogoetetan Steve Jobsen heriotza, eta guk egin genuen Zoomerang jendeak erakutsi zuen inkesta baikor Appleren etorkizunari buruz.\nInfografia hau Infografia Mundua Steve Jobs eta Apple-ren historia zehatza eskaintzen du. Oso ondo egina dago!\nWired aldizkariak ere kaleratu du Steve Jobs-en antologiari buruzko eBook hori iPad, Kindle eta Nook Color-en atera da.


Aurten Arabako Errioxako Baños de Ebro-Mañuetan izan zen Mahats-bilketaren Festan, Tapia sailburuak nabarmendu zuen garrantzitsua dela egitura sendoa izango duen eta ardogintzaren sektorean ondo fokalizatuta egongo den zerbitzuaren beharra, merkatu nazionalean eta nazioartekoan presentzia hobetzeko beti bikaintasun, berezitasun eta jasangarritasun ezaugarriei lotuta beti.\n1. Aholkularitza teknikoa eta enpresa-mailakoa.\n2. Prestakuntza, berrikuntza eta ikerketa.\nArabako Errioxako ardoen esportazioek urteko lehen sei hilabeteetan eduki duten portaeraren gaineko datuek nabarmentzen dute ardo zuriek bolumenean zein prezioan eduki duten gorakada, gero eta gehiago eskatzen baitira nazioarteko merkatuan. 2019ko lehen seihilekoan, ardo zurien esportazioek gora egin dute bai bolumenean (%5), bai balioan (% 9). “Bereziki ona izan da –adierazi zuen Tapiak– ardo horiek merkatu garrantzitsuetan eduki duten bilakaera, esaterako, Kanadan, Estatu Batuetan, Irlandan eta Erresuma Batuan, non Brexit aurreko ziurgabetasuna gorabehera mantendu egiten diren”.\n“Sektorea ahalegin handiak egiten ari da berrikuntzan eta kalitatean, eta Eusko Jaurlaritza babes osoa ematen ari zaio, ahal eta konpromisorik handiena hartuta bere produktuak nazioartean sustatzeko eta hobeto posizionatuta egoteko. Ahaztu gabe, nola ez, barruko merkatua.” – adierazi zuen Arantxa Tapia sailburuak.


Nola egiten dio aurre Afrikako emakumeak egungo eta etorkizuneko erronkei? — TUlankide MONDRAGON\nMundukidek 20 urte daramatza Afrikan, bertako pertsonekin batera lankidetza programak eraikitzen, eta Afrikar kontinentearen eguna ospatzen den honetan, Arrasateko biztanleei Afrikara “bidaiatzeko” eta emakume afrikarren ametsak eta erronkak ezagutzeko aukera eskaini nahi die Bilbon bizi den Hilaria Viakena aktibista angolarraren eskutik.\nAzken hamarkadetan, Afrikako kontinenteak aurrerapen handiak bizi izan ditu, batez ere, sektore ekonomikoan. Azken zifrekin bat etorriz, egiaztatu ahal izan da garapen esanguratsua gertatu dela, eta horri esker, emakumeek ekonomian, enpresa esparruan eta garapenean zuzeneko eragileak izanez parte hartzeko aukera izan dutela.\nUrteak igaro ahala, politikan, ekonomian, kulturan eta zientzian kargu garrantzitsuak betetzen hasi dira, eta horrek genero-berdintasun handiagoa ekarri du. Baina nola bizi dute hori guztia emakume afrikarrek eta zer dute esateko?


Kurt Marti - Wikipedia, entziklopedia askea.\nBerna, 1921eko urtarrilaren 31\nBerna, 2017ko otsailaren 11 (96 urte)\npoeta, teologoa eta idazlea\nKurt Marti (Berna, 1921eko urtarrilaren 31 - 2017ko otsailaren 11) suitzar idazlea izan zen.\n1953az gero apaiz gisa jardun zuen, eta gerra hotzaren garaian iraultzailetzat eta komunisten aldekotzat hartua izan zen. Susmo horiek eragin handia izan zuten beragan, eta eragin hori eta alternatiboa izan daitekeen ororen aurreko konfiantzarik eza nabarmentzen da Zum Beispiel Bern 1972 (Esaterako, Berna 1972, 1973) izenburuko bere egunkari politikoan. Marti abertzale kritikoa izan zen, beraz, baina era berean hizkuntzaren eraberritzaile handitzat hartua da; idazketa jolas gisa ikusten zuen, inongo helbururik gabeko jolasa, baina dibertigarria, eta ondorio iraultzaileekikoa. 1959. urtean Republikanische Gedichten (Olerki errepublikanoak) argitaratu zituen, Suitzako egoera politikoa harturik gaitzat; olerki horietan bere konpromiso eza nabarmentzen zuen, eta erdi-mailako klasearen botererik eza. Apaiz jarduteak eragin handia izan zuen bere obra literarioan, bere fede erlijiosoaren adorea eta bere ideia utopikoak ezinbesteko osagaiak izan baitziren, esaterako, Dorfgeschichten (1960, Herriaren kontakizunak), Bürgerliche Geschichten (1981, Kontakizun burgesak) eta Nachtgeschichten (1987, Gaueko kontakizunak) kontakizunak idazteko. Bestalde, Marti da dialektoa literatura adierazpenerako hizkuntza dela dioen ideiaren aldeko sutsuenetako bat, eta horren erakusgarri dira Rosa loui (1967) olerki-bildumako lanak. 1998. urtean Hileta otoitzak olerki-liburua eman zuen argitara, hildakoak lurperatzeko eta bizi kontsolamendua emateko zereginaren poetizazioa agertzen duena.\nMultimedia: Kurt Marti\nBNF: 12028460r (data)


Puntu eta jarrai : LKALEAK\nPuntu eta jarrai\nIrailaren 19an, asteazkenarekin, Txokoberrin elkartu ginen LKaleak proiektuan modu batera zein bestera parte hartu dugun jende asko. Bilera hartan, hainbat hausnarketa, ideia, esperientzia, sentimendu eta ikaskuntza partekatu genituen, denak ere azken urte honetan sortuak, erkidegoak egoera ahulean diren pertsonei laguntzeko eta arreta emateko zer eginkizun duen hausnartzeko egin dugun ariketa kolektiboaren ondorioz.\nOso argi dugu hau hasi besterik ez dela egin. Partekatu ditugun gogoetek, pertsona oso desberdinek beren inplikazio eta eskuzabaltasunarekin egin dituzten ekarpenek argi erakusten dute zein den prozesu honi jarraipena emateko bidea. Eta halaxe egingo dugu.\nGuztira, 70 pertsonak baino gehiagok hartu dute parte elkarrizketa indibidualetan edo lansaio kolektiboetan. Maria Pilarrek joan den asteazkenean Txokoberrin elkartu ginenoi halaxe esan zigun, hunkituta, 40tik gora baikinen han bilduak: “taldea 6 pertsonarekin hasi zen eta begira zenbat gauden gaur!”.\nProiektu horren bidez, kokreazio prozesu bat egin nahi izan dugu bakardade, isolamendu, gaixotasun edo energia faltaren errealitatea bizi duten adineko pertsonak hartuta protagonistatzat. Hala, prozesu horretan, identifikatzen saiatu gara zer ezaugarrik laguntzen duten arreta eta laguntza harremanak (ber)eraikitzen eta erkidegoarekiko lotura mantentzen, batez ere adineko pertsona horiek beteta ikus ditzaten beren eguneroko bizitzan dituzten behar sozialak eta harreman premiak. Helburua aise gainditu dugu; izan ere, esan bezala, informazio asko jaso dugu, eta orain lanean ari gara hori dena sistematizatzeko eta beste auzo edo lurraldeko beste hiri batzuei pasatu ahal izateko.\nBete dugun beste helburu bat, eta ez garrantzi gutxiagokoa, elkartzeko eta hitz egiteko espazioak sortzea izan da. Horri esker, harremanak, loturak, konexioak sortu eta indartu ahal izan ditugu adineko eta ez hain adinekoen, elkarteen, auzoko profesionalen, erakundeen eta abarren artean; izan ere, denek eraiki nahi dute, elkarrekin, erkidegoan hobeto bizitzeko toki bat, elkarri agur eginez, begietara begiratuz, aukera emanez elkar ezagutzeko, gertuen dugun pertsonarekin geratu eta hitz egiteko, konfiantza sortzeko, eta hor, segur aski konexio gertagaitzak oinarritzat hartuz, une partekatuez gozatzeko.\nOrain, esperientzia hori dena auzoarekin eta hiriarekin partekatzeko unea iritsi da. Hori dela eta, Egian lan egiten duten eragile askoren inplikazioari esker, urrian Egiako hainbat tokitan hainbat jarduera egingo ditugu. Espero dugu egitarau hori baliagarri izatea LKaleak zer den eta amesten dugun erkidego hori eraikitzeko loturak eta harremanak nola ehuntzen laguntzen duen hobeto ulertzeko.


Mac OS - Wikipedia, entziklopedia askea.\nMacintosh eta McIntosh (en)\nx86_64 (en) , ARMv8 (en) , Motorola 68000 family (en) , IA-32 (en) eta PowerPC (en)\nMac OS logoa, 1997an\nMac OS, (Macintosh Operating System), Macintosh ordenagailuetako sistema eragileei Apple Inc. enpresak eman zien izena da. Sistema hau izan zen interfaze grafikoa eta sagua erabili zuen lehenengo sistema eragile komertzial arrakastatsua. 1980ko hamarraldian zeuden ohiko PCetan erabiltzen zen MS-DOS sistema eragilearekin konparatuta erabiltzeko errazagoa zen. Macintosh taldea, besteak beste, Bill Atkinson, Jef Raskin eta Andy Hertzfeld-ek osatzen zuten.\nSistema eragile honen lehen bertsioa 1984. urtean sortu zen, eta bertsio horri gaur egun "Classic" Mac OS esaten zaio. 1996an "Mac OS" izena eman zitzaion Macintosh ordenagailuetako sistema eragileari, 2002ra arte enpresaren ordenagailu guztietan aurreinstalatuta zetorrena. Geroago Mac OS X sistemak ordezkatu zuen eta hasierakoari "klasikoa" esaten zaio. Mac OSren bilakaeran OS X eta MacOS markak ere erabili dira. Mac OS X sistema eragileak, Linuxek bezala, Unix du oinarri. 2002. urtetik aurrera, Macintosh ordenagailu guztietan presente zegoen sistema eragilea da. Sistema honen xedea erabiltzaileari gauzak erraztea izan da: adibidez, keinuak erabiliz, akzio ezberdinak burutzen dira.\nHasiera batean Xerox PARC-en Alto proiektuak Macintoshen garapenean izandako eragina ukaezina bazen ere, badira sarri aipatzen ez diren beste ekarpen asko, hala nola Ican Sutherland-en Sketchpad edota Doug Engelbart-en On-Line System. Batetik, erabiltzaileentzako itxura atseginagoa ematea, eta bestetik, erabilgaitz eta primitibotzat jotzen ziren MS-DOS bezalako sistemak gainditzea izan ziren orduko motibazio nagusiak. Horrez gain, piztu bezain pronto lanerako prest zegoelako ospetsu bihurtu zen Apple Macintosha.\n1998. urtean, Steve Jobs Apple konpainiara itzuli eta urte batera, iMac moduan ezagutzen den ordenagailua merkaturatu zen, eta berarekin, arrakastaren bidea berreskuratu zuen Apple etxeak. Ordenagailu haietan, pantaila eta prozesadorea, dena zen bat. 2006. urtetik aurrera, Applek ordenagailu haiek erabiltzen zituzten prozesadoreak aldatu zituen. PowerPC markako prozesadoreak utzi, eta Intel etxekoak erabiltzen hasi zen. Txip berri haiekin, Applek saltzen dituen ordenagailuek Windows sistema eragilea erabiltzeko aukera zuten. Mac OS X sistema eragilea duten makina hauetan, Boot Camp izena duen softwarea erabili behar da Windows instalatu ahal izateko.\nSistema eragile monolitikoa da Mac OS, lehen bertsioetan monoprogramaziokoa zen baina 5. bertsiotik aurrera multiataza izatera pasa zen. 7.ean 32 biterako egokitu zen programa luzeagoak onartzeko eta alegiazko memoria gehitu zitzaion.\nOso sistema goraipatua izan zen erabilerraza izateagatik, baina zenbait kritika ere jaso zituen memoria eta segurtasun aldetik zituen mugengatik eta garestiago izateagatik.\nApple-ren ezaugarriak[aldatu | aldatu iturburu kodea]\nApple etxeak bere gain hartzen du ordenagailu hauen euskarria den hardware eta softwarearen diseinu, fabrikazio eta mantenua. Makina itxiak direla esan daiteke: Macintoshek Applek diseinatutako hardwarea dute, Applek sortutako Mac OS X sistema eragilearekin eta Applek berak garatzen dituen aplikazio sortarekin. Enpresa honek bere produktuaren atal guztiak kontrolatzen dituenez, sistema hauen egonkortasuna handia da PCekin alderatzen baditugu. PC munduan, enpresa batzuek hardwarea bakarrik egiten dute (Acer, Asus, Dell, HP...); Microsoft eta horrelako enpresek sistema eragilea eta milaka eta milaka enpresek softwarea sortzen dute. Macintosh ordenagailuen beste ezaugarri bat estetika zaindua izan da.\nMacintosh konputagailuen ereduak denbora lerro batean.\nBederatzi bertsio atera dira merkatura lerro klasikoaren barruan.\nSystem 1, 1984n\nSystem Software 2, 3, eta 4; 1985 eta 1987 artean\nSystem Software 5, 1987an\nSystem Software 6, 1988an\nSystem 7 / Mac OS 7.6, 1991n\nMac OS 8, 1997an\nMac OS 9, 1999an\n↑ a b c Goñi Beltza, Ander. (2011-10-12). «Macintosh, Appleren ordenagailuak» Berria (Noiz kontsultatua: 2020-04-17).\n↑ «ikasbil.eus: Dokutekako Fitxa: Windows, Mac OS eta Linux-en arteko aldeak» www.ikasbil.eus (Noiz kontsultatua: 2020-04-17).\n↑ «Leihoak Zabalduz. Mac- zaleak eta Peceroak» eu.wikisource.org (Noiz kontsultatua: 2020-04-25).\n↑ «Macintosh IIx, Apple berria» Zientzia.eus (Noiz kontsultatua: 2020-04-17).\n↑ «Apple-ren eskaintza berriak» Zientzia.eus (Noiz kontsultatua: 2020-04-17).


Rysy eta Morskie Oko laku zoragarria | Capra Alpina\nRysy eta Morskie Oko laku zoragarria\nRysy Poloniako mendi altuena da eta Tatras izeneko Karpatoetako mendizerra altuenean dago kokatua. Udan, polakoen jo muga bihurtzen da; neguan, aldiz, herrialde honetako Himalayisten jolasleku paregabean bihurtzen da.\nLehen eguna Tatretan. Estreinu eguna, baina ez dugu ingurua ezagutzen. Ezjakintasunak dena dudan jartzea eragiten digu. Elurraren egoeraz baita ere. Kotxea non utzi behar dugun informatu eta Morskie Oko izeneko lakuraino ibilbide luzea dagoela konturatu gara. Eta dudatzen hasi gara ea kapazak izango garen egun berdinean Rysy mendira igotzeko dagoen elurrarekin.\nEguraldiaren prebisioak lagundu digu erabakia hartzen, hurrengo aste t’erdirako eguraldi txarra datorrela jartzen baitu. Beraz, aprobetxatu egin behar dugula erabakitzen dugu.\nLisa Polana izeneko aparkalekuan uzten dugu kotxea. Lurra pribatua da eta partikularrak horretaz aprobetxatzen dira. Morskie Oko lakua, Poloniako leku zoragarrienetakoa, 10,6km-ra dugu. Batzuk gurdiz doaz gora, bide asfaltuzkoa baita. Gu oinez goaz eta ordu eta erdin egiten dugu, gutxi gora-behera.\nErritmo onean gozenez, aurrera jarraitzea erabakitzen dugu. Lakua inguratzen dugu eta beste puntara iristen gara. Hemendik, 200 metroko aldapa batek bigarren laku batera eramaten gaitu. Hau 1600 metroko alturan dago. Hemendik aurrera elurraren lodiera handiagoa da. Honen eraginez, gure abiadura moteltzen da.\nBerriz ere ezkerreko aldetik inguratzen dugu bigarren laku hau. Beste aldapa bat dugu parez pare eta 35º-ko inklinazioa hartzen du. Lau Polakoen atzetik goaz. Gure atzean, asiar bat kamara batekin dator.\n300 bat metro igo ostean, Polakoak bidez nahastu eta buelta hartzea erabakitzen dute. Asiarrak erabaki bera hartzen du. Eta ondo egiten duela uste dut, ez baita ekipamentu ezta kranpoirik. Guk hura ikustean, elkarri begiratu eta elkarri honakoa esaten gara: “Polakoek buelta hartzen badute, zer egiten dugu guk hemen?”\nJeisten hasi gara. 100 metro jetsi ondoren, bat batean, Polako bikote batekin aurkitu gara. Enbidia eta jelosia sentitu dugu. Begitankor begiratzen diegu. Gainera, gu baino material gutxiagorekin dijoaz goruntz. Amorrua ematen digu. Beñati begiratu eta ea zer iruditzen zaion berriz goruntz abiatzea komentatzen diot. Hasieran erokeria ematen du, batez ere Morskie Oko-ko aterpetxean zerbeza bat hartzeko gogoz baikeuden jada.\nBerriz ere bagoaz tontorrerantz indarberrituta. Bikotea berehala harrapatzen dugu. Pasatzeko eskatu eta bidea irekitzen jartzen gara. Indartsu goaz elurra belaunetaraino dugularik. Alda kanal baten basera iristen da, tontorraren ipar aldetik. Hemendik aurrera aldapa areagotu egiten da.\nElurra bigun zegoen. Kanalaren zuloa utzi eta ezkerreko ertz modukotik igotzen hasten gara. Elurretatik kateak ateratzen dira noizbehinka, udako bidea doalaren seinale. Aldapa 45º-tan jartzen da. Pioletarekin laguntzen gara. Bikotea gure oinatzak jarraitzen ari dela konturatzen gara eta bastoiak dituzte soilik.\nTontorreko harrokariko azken pausuak nahiko aereoak dira. Kate finkoak daude pasarte ia guztian. Jeisterakoan soka erabili beharko dugularen intuizioa dugu. Material gutxirekin, bikotea gure atzetik dator eta tontorretik 50 metrora buelta hartu behar dutela esaten digute. Laguntza eskaintzen diegu eta elkarrekin iristen gara tontorrera.\nJetsieran, destrepatu, rapel bat egin kanaletik eta berdina egiten laguntzen diogu bikoteari. Ondoren, elurrarekin jolasten dugun, honen lodierak edozein salto eta tontakeriren erortzea leuntzen baitu.\nLo egiteko intentzioarekin iristen gara aterpetxera, nekatuta baikatoz. Baina ez gara konturatu bailara honetan jende asko juntatu ohi dela. Zortea dugu eta bi ohe komodo lortzen ditugu. Dutxatu ondoren, jangelara jetsi eta gure bidailagunekin elkartzen gara. Gure ustekaberako, litro erdiko sei zerbeza atera dizkigute. Poloniako tontor altuena igo dugula ospatzeko benetan modu on bat!\nIbilbidea: Rysy Ibilbide normala, neguan\nHarri eskaladaren zailtasuna:I\nNola iritsi:Lisa Polanan utzi kotxea eta Morskie Oko-ra pista bat jarraitu.\nJeisteko denbora:2 ordu\nEzaugarriak:Zailtasun errezeko bidea, baina kontuz ibili azken kanalarekin eta, batez ere, amaierako pausu aereoekin.\nMateriala:Kranpoiak, kaskoa, pioleta, soka (aukeran) eta arnesa (aukeran).\nEgoera:Inklinazio handiko ekialdeko elur maldak, elur kondizioak begiratu aurretik.\nRysy- Tatrak2.503 m.


kritiken hemeroteka » Hilketa Le Vieux Mouche-n\nHilketa Le Vieux Mouche-n Beñat Sarasola / Berria, 2008-02-10\nAitor dut Morto vivace hau dela orain arte irakurri dudan Jon Arretxeren lehen liburua. Aitor dut, halaber, idazle basauriarraren gainean hor zehar jasotako erreferentziak ez direla oso onak izan. Gogoan dut, adibidez, nerabezaroan izandako euskarako irakasle hark Ostegunak liburua madarikatu zuenekoa —ikasleek liburua irakurtzeari ekiten zieten bitartean, esan gabe doa—, liburuko euskararen maila kaskarra seinalatuz -liburu bat infernuko zulora zuzenean bidaltzeko argudio behinena, bestalde-.\nIrakurraldiaren ostean geratu zaidan irudipena, laburbilduz, honako hau izan da: bai, egia da liburuak alderdi kaskar samarrak dituena, baina tira, ez da horrenbesterako ere. Ez da horrenbesterako, besteak beste, nobela beltzetan tipikoa den argumentu interesgarri bat lotzea lortu duelako Arretxek, zeinak irakurketari erraz eragiten dion aurrera. Parisko Sena ibaian ibiltzen den Le Vieux Mouchen hilketa bat jazotzen da bertan, besteren artean, Miarritzeko Operakoak afaltzen ari diren bitartean. Liburuak Perrot eta Martinez La Crim-eko polizien ikerketa lanak kontatzen ditu, dena giro nahiko lunpen batean narratua. Istorioak badu, izatez, halako ukitu zikina, hiltzailearen modus operandi-tik bertatik hasita, urrutira joan gabe; baina, jakina, zikintasun hau halako errukitasun batekin txertatuta dago, zikintasuna deserosoa izan beharrean erosoa da egiaz, eta, esaterako, protagonistekin identifikatzen laguntzen du. Alde horretatik, honako hau ez da irakurlearentzako liburu mingarria —ez bada irakurlea gotzaina-edo—; alderantziz, erraz eta trauma handirik igaro gabe irakurtzen ahal da —batez ere liburuaren irakurle potentziala nerabe eta gazteak direna kontuan hartzen badugu—. Baina inpresioa dut autorearen intentzioa ere ez dela zehazki hori, liburu entretenigarri eta atsegin bat idaztea baizik, eta uste dut helburu hori lortu duena hein handi batean. Kapituluak motz samarrak izateak, eta liburuko bi pertsonaia nagusiak (Perrot eta Martinez) aski ongi osatuak egoteak ere —saga baten hasiera akaso?— laguntzen du honetan guztian.\nNobela zinematografikoa da oso, ekintzak dira kontakizunaren motor nagusia, eta nekez topatzen dira, hortaz, deskribapen edo barne psikologia garaturik. Kontatu beharreko oro esplizituki eta arazki kontatzen da, eta apenas uzten zaion tarterik irakurleari bere kabuz istorioa osatu dezan. Horren adibide garbiena 6. kapitulua dela iruditzen zait, non argumentuaren korapilo eta ebazpena zuzen-zuzenean esplikatzen den, inolako zirrikiturik utzi gabe. Irakurleari denak koadratuko dio amaieran narratzaileari esker. Arestian aipatzen genuen erosotasunak, jakina, badu zerikusirik honekin guztiarekin.\nBaina, funtsean, liburua tarte atsegin eta entretenigarri bat igarotzeko idatzia dagoenez, ez dirudi zentzuzkoa finkeriatan ibiltzea, eta bai ordea aitortzea liburua ofizioz idatzia dagoena. Eta ez hori bakarrik, nobela zeharkatzen duten gaietako bat homosexualtasuna da, eta inpresioa dut, oro har, gaia onkerian eta politiko zuzenaren topikoetan erori gabe tratatzen asmatu duela, zeina, bidenabar, ez baita gauza oso ohiko eta erraza. Ez zait iruditzen, egia esan, ikastetxeetan irakurtzeko liburu egokiena, baina asteburuko ordu libre batzuk edo trenez egindako bidaia bakartia momentu aproposak izan daitezke liburu honen irakurketari ekiteko.\nAipagarria, azkenik, Elkarrek ezinezko zirudiena posible egin duela Ateko Bandan sail honekin. Zer eta Charles Bukowski, Felipe Juaristi eta Jon Arretxe —besteak beste— sail berean sartu.


Ohiko galderak - Hebei Shipu Machinery Technology Co., Ltd.\nGure fabrika Shanghai eremuan kokatzen da, Shanghai Pudong nazioarteko aireportutik 50 km ingurura. Eremu honetan Txinako industria arineko ekipoetarako makina lan onena eta teknologia aurreratuena estaltzen dira, gure machie kalitatea lagun dezaketenak.\nZein enpresari hornitu dizkiozu zure makinak?\nGure makinak mundu osoko entzute handiko enpresa askori hornitu dizkiegu, hala nola Fonterra esnea, P & G, Unilever, Wilmar eta abar, eta gure bezeroengandik oso goraipatuak izan gara.\nSaldu osteko zerbitzua hornitu al dezakezu?\nBai, talde tekniko profesionala dugu, inbertsio aholkulari zerbitzua, ekipoak probatzeko, martxan jartzeko, ordezko piezak hornitzeko eta urruneko laguntza teknikoa hornitzeko gai dena epidemia aldian.\nZer nolako kalitate bermea duzu?\nGure makina guztiak CE ziurtagiriaren bidez onartu dira eta GMP baldintzak bete ditzakete. Makina guztiak guztiz probatuko dira bidali aurretik. Urtebeteko kalitate bermea eta laguntza teknikoa eskaintzen ditugu bizitza osorako.\nT / T edo L / C ordaintzea onar dezakegu bistan.


Zuntz optikoari buruzko hitzaldia Leitzako udaletxean\nLeitzako Udalak zuntz optikoaren instalakuntzaren harira, zalantzak argitzeko bilera deia egin du. Datorren asteazkenean, uztailaren 3an, udaletxeko batzar aretoan bilduko dira, 18:00etan. Adamo enpresak eskainiko du hitzaldia eta epe motz edo ertainean datorrenaz hitz eginen dute. Jakinarazi dutenez, zuntz optikoa kontratatu dutenentzat ere, informazioa jasotzea baliagarria izanen da.\nZuntz optikoari buruzko hitzaldia Leitzako udaletxean Udaletxea\n'Zer dago apustu etxeen atzean?' solasaldia Leitzan\nAtekabeltza, Leitza | Hitzaldia\nAtekabeltzen dute hitzordua 19:00etan Leitzako Ernaik antolatuta 'Zer dago apustu etxeen atzean?' hitzaldia izanen dute uztailaren 3an, asteazkenean, Atekabeltzen. Igor Meltxor ikerlariak, idazleak eta kazetariak eskainiko du hitzaldia.\n'Zer dago apustu etxeen atzean?' solasaldia Leitzan Atekabeltza\nAtekabeltzen dute hitzordua 19:00etan\nLeitzako Ernaik antolatuta 'Zer dago apustu etxeen atzean?' hitzaldia izanen dute uztailaren 3an, asteazkenean, Atekabeltzen. Igor Meltxor ikerlariak, idazleak eta kazetariak eskainiko du hitzaldia.


Nafarroako parlamentuko Sustrairen agerraldia Castejongo zentralak eta Ezkabarteko goi tentsioko lineari buruz | Sustrai Erakuntza Fundazioa\nNafarroako parlamentuko Sustrairen agerraldia Castejongo zentralak eta Ezkabarteko goi tentsioko lineari buruz\nes 4 Eka 2013 - Audio eta bideo, Tentsio altuko linea, Zentral termikoak\nHidrocantabrico enpresak Castejonen duen zentral termiko bat legez kanpokoa dela berretsi dute epaileek hirugarren aldiz. Afera hau salatzeko Sustrai Erakuntza eta Ribera + Centrales No plataforma Nafar Parlamentuan azaldu dira. Han egon dira ere Orkoien-Ezbakarteko goi tentsioko linearen aurkako plataforma, proiektu hori buruz hitzegiteko. Parlamentuko bi bideoak ikusi ditzazkezu artikulu osoa ikusten baduzu, baina gure kide den Xabier Euskalerria Irratian eginiko elkarrizketa entzun dezakezu lehen ere, hemen edo archive.org webgunean:\nSesión de trabajo con los representantes de la Fundación Sustrai Erakuntza y la Plataforma de la Ribera + Centrales No, para exponer algunas apreciaciones referentes a las centrales térmicas instaladas en el término municipal de Castejón y su problemática medioambiental.\nSesión de trabajo con los representantes de la Fundación Sustrai Erakuntza para explicar el impacto paisajístico que tiene la construcción de la línea de alta tensión entre Orkoien y Ezkabarte.\nSustrai Erakuntza Fundazioko kideak eta Castejongo zentralen eta Orkoien – Ezkabarte goi tentsioko linearen aurkako plataformetako herritarrak Nafarroako Parlamentuko Ingurumen Batzordean izan ziren. Enpresa elektrikoen interesei lehentasuna ematea kritikatu zuten.\n«Hemen inork ez dio garapenari uko egiten. Baina noren garapenaz ari gara? Nafar guztionaz, edo esku pribatuetan dagoen energia elektrikoaren salmentaren negozioaren garapenaz? Ez dezala inork nahas nafar guztien garapena gutxi batzuen interesen defentsarekin». Argi eta garbi mintzatu da Sustrai Erakuntza fundazioko kide Xabier Zubialde Nafarroako Parlamentuan. Landa Garapen, Ingurumen eta Toki Administrazio Batzordeko kideen aurrean aritu zen atzo. Eskaera zehatza egin die parlamentari nafarrei: «Energiari buruzko plangintza publikoa eta demokratikoa behar dugu».\nBatzordeko kideek Castejongo zentral termikoen auzia eta Orkoien eta Ezkabarte arteko goi tentsioko linearen proiektua aztertu zituzten, eta haien harira jarri zuten mahai gainean eredu energetikoari buruzko eztabaida. Sustrai Erakuntza fundazioko kideekin, Erriberako Termiko + Ez Plataformako eta Orkoien eta Ezkabarte arteko goi tentsioko linearen aurkako plataformako ordezkariek hartu zuten parte parlamentuko lan saioetan. Bi kasuetan, azpiegitura horien atzean dauden enpresa elektrikoen interesak daudela uste dute ordezkariok. Beharrezkoak ez direla eta kalteak eragiten dituztela ohartarazi dute.\n2005etik dago epaitegietan Castejongo hasierako bi zentralak handitzeko asmoen inguruko auzia. Iberdrolak eta Hidrocantrabrikok zentral bana eraiki zuten Castejonen, eta biak handitzeko proiektuak jarri zituzten, lehen unetik, mahai gainean. Hidrocantabricok abian jarri zuen bere bigarren zentrala, baina epaileek hiru aldiz bota dute atzera, herritik gertuegi dagoelako.\nNafarroako Justizia Auzitegi Nagusiak, Espainiako Auzitegi Gorenak eta, berriki, Madrilgo Justizia Auzitegi Nagusiak agertu dute zentralaren aurkako iritzia. Sententzia horiek, ordea, ezin izan dira gauzatu, orain arte. Horixe salatu du Eduardo Santos abokatuak.\nEkoizpena eta kontsumoa\n«Zentralek lanpostuak eta aberastasuna eraginen zutela saldu nahi izan ziguten. Errealitatea da egunero ere ez direla martxan eta langabeziak jota dela Erribera», erran du zentralen kontrako plataformako kide Pablo Lorentek. Nafarroak Castejongo zentralak behar dituela, beraz, zalantzan jarri du. Ildo horretan, Sustrai Erakuntza fundazioko Xabier Zubialdek datua eman du: «Nafarroak kontsumitzen duen energia elektrikoaren bikoitza ekoizten du; eta, egun, duela hamabost urte kontsumitzen genuen energiaren bikoitza kontsumitzen dugu Nafarroan».\nEnpresa elektrikoen etekina ere ez dela nolanahikoa agerian utzi du Lorentek: «Europako enpresa elektrikoen mozkin tartea ia halako bi dute Espainiakoek». Zubialdek berretsi du enpresen interesa eta nafarrena ez nahasteko eskaria. «Nafarroaren faktura elektrikoa 1.600 milioi eurokoa da urtean; energia aurreztuz, aberastasuna sor dezakegu».\nEta hori da Nafarroak behar duen energia ereduaren gakoetako bat, Sustrai Erakuntzako kidearen hitzetan: «Aurreztea da lehen urratsa; eraginkor izatea bigarrena; eta energia berriztagarrien aldeko apustua egitea, berriz, hirugarrena».\nIldo horretan, Orkoien-Ezbakarteko goi tentsioko lineak «zentzurik» ez duela nabarmendu du Zubeldiak. «Ez da behar». Eta horixe berretsi du proiektu horren kontrako plataformako kide Sara Zalbak ere. «2005ekoa da proiektua. Justifikatzeko arrazoiak, orduan, kontsumoa eta Gendulainen eta Eguesen eraiki nahi zituzten 30.000 etxebizitzak ziren. Orain bertze hainbat etxebizitza egiteko proiektuak eta industrialdeak aipatzen dituzte», azaldu du.\nAsmo horiek argi uzten dute Nafarroan «agintzen dutenak» enpresak direla. Horixe salatu du Bilduko parlamentari Victor Rubiok. Bertze eredu energetiko baten alde egin du, eta ildo berean mintzatu dira Aralar-NaBaiko eta Ezkerrako parlamentariak ere. UPNk, PPNk eta PSNk, berriz, garapenaren diskurtsoari eutsi diote. Hau da, azpiegiturek eragiten dituzten kalteak arintzen saiatzeko beharra aipatu, baina garapenaren izenean onartu egin behar direla nabarmendu dute. «Beharrezkoak ote diren da gakoa», berretsi du Xabier Zubialdek. Eta argi du ezetz.\nNafarroako Parlamentuko kideek iritzi ezberdinak jarri dituzte mahai gainean. UPNk, PSNk eta PPNk garapenari uko egitea egotzi diete, batez ere, Bilduri eta Aralar-NaBairi. Azpiegituren eragina ahalik eta gehien murriztearen alde agertu dira, baina beharrezko direnean eragiten dituzten kalteak ere onartu behar direla azpimarratu dute. Bilduk, Aralar-NaBaik eta Ezkerrak, berriz, egungoaren hagitz bertzelako eredu energetikoaren alde egin dute Nafarroarentzat. Egun enpresen interesak lehenesten direla salatu dute. “Enpresek agintzen dute”, salatu du Bilduko Victor Rubiok.\nBerria egunkariko bi artikulutik hartuta: 1, 2.\n← Dicastillo – Itsaso goi tentsioko linea proiektuari buruzko hitzaldia, Lekunberrin Nafarroaren zauriak →


Ostegun Bidaiariak, ostegun honetan hasiko da - Eskoriatza\nEskoriatza > Albisteak > Ostegun Bidaiariak, ostegun honetan hasiko da\nOstegun Bidaiariak, ostegun honetan hasiko da\nIrailaren 12an emango dio hasiera Eskoriatzako Ostegun Bidaiariak ekimenaren seigarren edizioak. Hainbat eskoriatzarrek bisitatu dituzten urruneko herrialdeak ekarriko dituzte gure artera. Thailandia, Alpeak eta Andeak izango dira aurten hizpide, Asia, Europa eta Amerika, guztiak Zaldibar antzokiko aretoan entzuteko aukera egongo da. Hemen xehetasunak:\nIrailak 12, osteguna, 21:00 – Zaldibar antzokia\nHizlaria: Imanol Beloki\nAnek eta Imanolek “motxilero” moduan ezagutu nahi izan zuten Thailandia. Tenpluetan hasi zuten bidaia (iparraldean) eta paradisuaren itxurako hondartzetan amaitu (hegoaldean). Bitartean itsasoko ur gardenetan snorkell egiteko aukera izaten zuten, eta ordura arte probatu gabeko janak dastatu eta arroz-soroak bisitatu zituzten. 2018ko udan egindako bidaia da.\nIrailak 19, osteguna, 21:00 – Zaldibar antzokia\nHizlariak: Asier, Xabi, Iker, Jon eta Iñigo\n2018ko udan 5 lagunek autokarabana alokatu eta Italiako Alpeetara jo zuten mendiko portu mitikoenak bizikletan igotzeko (Mortirolo, Stelvio, Gavia eta Passo Pordoi). Bizikletaz gain oinez ere egin zuten ibilbide zirkular bat, ”Lavaredoko Hiru Tontorrak”. Eta handik bueltan, etxeratu aurretik, Frantziako Kosta Urdinean atsedenerako geldialdia egiteko ere aprobetxatu zuten.\n5 lagun, beste hainbeste bizikleta, autokarabana bat, kilometro asko eta esperientzia berriak ugari.\nIrailak 26, osteguna, 21:00 – Zaldibar antzokia\nHizlariak: Beñat Arrieta eta Unai Jiménez


Irekia Eusko Jaurlaritza - Gobierno Vasco :: Gotzone Sagardui Sailburuak gogorarazi du prebentzioa dela GIB-aren eta sexu-transmisiozko infekzioen aurrean oztoporik onena\nGotzone Sagardui Sailburuak gogorarazi du…\nGotzone Sagardui Sailburuak gogorarazi du prebentzioa dela GIB-aren eta sexu-transmisiozko infekzioen aurrean oztoporik onena\nGotzone Sagardui Eusko Jaurlaritzako Osasun sailburuak azpimarratu duenez, prebentzioa da GIBaren eta sexu-transmisiozko infekzioen transmisioaren oztoporik onena. Gaur, HIESaren aurkako Munduko Egunean, sailburuak berretsi egin du Euskal Autonomia Erkidegoak Hiesaren Euskal Planean eta ITSn jasotako jarduera-ildo guztiak aktibo mantentzeko egin duen konpromisoa, GIBaren prebentzioan eskura dauden estrategia guztiak integratuz eta konbinatuz, Osasun Sailaren 2021-2024 Esparru Estrategikoaren dokumentuan jasotzen den bezala. Euskadik diagnostiko goiztiarreko, prebentzioko eta prestakuntzako jarduerekin jarraituko du.\nGotzone Sagarduik gogora ekarri duenez, preserbatiboa da, gaur egun, GIBari eta GIB guztiei aurre egiteko hesirik eraginkorrena, joan den udan bere sailak "Sexua ganoraz”" lelopean abian jarri zuen sentsibilizazio sozialeko kanpainak azpimarratu duenez. Era berean, GIB proba egiteak duen garrantziaz ohartarazi du, infekzio bat ahalik eta lasterren detektatzeko harreman arriskutsuak izan baditu.\nHori horrela, 2019ko HIESaren eta STIaren Euskadiko Planaren Urteko Txostenak dakarrenaren arabera, kasuen erdiak baino gehiagok diagnostiko berantiarra izan zuen; alegia, detekzioa egin zenerako, immunitate-sistema oso kaltetuta zegoen. Osasun Sailburuak jakinarazi duenez, Osakidetzak, iaz, 6.000 paziente baino gehiagori eman zien erretrobirusen kontrako tratamenduekin arreta.\nNabarmendu behar da 2019an Euskadiko farmazietan emandako GIBaren 2.040 test laster baino gehiago egin zirela; 883 autotest eman ziren etxean egiteko; 96 proba egin ziren Osakidetzako GIBeko kontsulta espezializatuetan, eta 129.080 kit-xiringa banatu ziren farmazietan eta GKEen bidez.\nVitoria-Gasteiz, 2020ko abenduaren 1a\nPREBENTZIO_KANPAINIA.pdf 900 KB (application/pdf)\nBehera egin du GIB-aren eta sexu-transmisiozko infekzioen kutsapen-kopuruak, 2020an\nEuskadik prebentzioaren, diagnostiko goiztiarraren eta erretrobirusen kontrako tratamenduen aldeko apustuari eusten dio, HIESArekin amaitzeko\nSexu-transmisioaren bidezko infekzioen gorakadari buruz sentsibilizatzeko kanpaina abiaraziko du Osasun Sailak\nOsasun Sailak eta Osakidetzak listu bidezko PCR test berria baliozkotu eta abiarazi dute\nGOTZONE SAGARDUI: “EAE-KO OSASUN-IKERKETAKO INSTITUTUEN EGINKIZUNA PERTSONEN OSASUNA HOBETZEA DA”


100. eguna bete dute greba mugagabean Tecman enpresako langileek\nMendaroko ospitaleko mantenuaz arduratzen diren langileek 100. greba eguna bete dute gaur, asteazkena. Lan baldintzen hobekuntzak ez dira iritsi, eta langileek borrokan jarraituko dutela adierazi dute.\n100 egun pasa dira Tecman SVA S.M. enpresako langileek greba mugagabea hastea erabaki zutenetik. Osakidetzak azpikontratatua du enpresa, Mendaroko (Gipuzkoa) ospitaleko mantenuaz arduratzeko. Grebarekin, lan baldintza hobeak eskatzeaz gain, beharginek agerian utzi nahi dute zerbitzu publikoetan enpresa pribatuei lanak azpikontratatzeak langileengan eta zerbitzuarengan duen eragin negatiboa.\nKontsumorako Prezioen Indizearen (KPI) araberako soldata igoera eskatzen dute langileek, soldatak 2011. urtetik izoztuta baitituzte. Bestalde, mantentze-lanetan Osakidetzako teknikariek kobratzen duten kopuru bera jasotzea eskatzen dute, 32 euro gutxiago ordaintzen baitizkiete Tecmaneko langileei.\nEhun greba egun hauetan, langileek behin baino gehiagotan salatu dute Tecman eta Osakidetzak greba eskubidea urratu dutela. Hori dela eta, salaketa formala egin zuten uztailean, eta epaiketa irailaren 20an hasi zen. Oraindik, baina, ez dute epaiaren berri izan.


Miren Azkarate Badiola - Kazetaria\nAurten 28 urte bete dira silueta beltz bat zarela. Ia nire bizitza osoa. Gehitu bi urte aurpegiarekin. Aldez aurretik ere izan zara silueta beltz bat. Eta beste bi urtez aurpegidun gizona. Atzetik aurrera, 1977ko sasi-amnistiarekin atera zen euskal preso politikoa; iparraldean iheslari; berriz ere gatibu, eta azken urte horiek guztiak Kuban iheslari politiko. Bizitza osoan etxean ezagutu ez dudan senidea, hots, nire aita.\n1984an, jaio nintzenerako, aita Hendaian bizi zen. GALen ekintzen urte gogorra izan zen, baita deportazio masiboen urtea ere. Ondorioz aitari bi egoera horiek tokatu ahal zitzaizkion, baina ez zen horrela izan. Hori bai, eraildako eta munduaren beste puntara eramandako guztiak lagunak eta kideak ziren. Anaia, ama eta hirurok astebururo joaten ginen aita eta gainontzekoak bisitatzera. Ni ez naiz oroitzen, baina esan bezala, urte latzak eta zailak izan ziren; guretzako ere muga pasatze hutsa arriskutsua zen. Ama eta bera bezalako emakumeengatik ez balitz...\n1986an Espainiara estraditatu zuten beste hainbat iheslarirekin batera. Torturatu eta espetxeratu egin zuten. Orduantxe hasi ziren Herrera de la Manchara bidaiak ia bi urtez, atera eta Kubara alde egin zuen arte. Iparraldera joateari ez genion utzi. Azkenean denak ginen famili berekoak.\n1990an ama, anaia eta hiruron lehen bidaia Kubara. Itzuleran bagenekien aita han geratu eta gu etxera bueltatuko ginela. Hurrengo aldia noiz izango zen eta egoera berri horretan gure aitarekin harremana zein izango zen jakin gabe, noski. Herrialde hura urruti dago eta bertara joateko hegazkina hartu behar denez, astebururo ezingo genuela egin konturatu ginen. Hurrengo aldian jada 14 urte nituen; hurrengoan 16 eta hurrengoan 17. 2002an Guardia Zibilak nik atxilotu baininduen. Torturak jasan nituen eta baita espetxea ere, bost urtez. Guztira hamar urte egon nintzen estatu espainiarretik ezin irten, eta ondorioz, aita ikusi ezinik. Atera nintzenean 28 urte nituen, eta orduan ikusi nuen azken aldiz.\nGure arteko harremana noizean behineko telefono deiak eta azken urteetan e-mailak izan dira. Lehen urteetan oroitzen dut telefonoz ezin genuela aitaren izena esan, ezta aita hitza aipatu ere. Ikastolan galdetzen zigutenean gure gurasoak zertan egiten zuten lan, nire anaiaren eta nire erantzunak ezberdinak izaten ziren batzuetan. Egoera surrealista bi umerentzat. Baina etxekoei esker oso presente izan dugu beti aitaren figura.\nSilueta beltzaren atzean pertsona eta bizitza asko ezkutatzen dira. Eta, nola ez, senide asko ere, egoera batzuen aurrean bigarren mailakoak edo zuzenean ikusezin sentitu garen senide asko hain zuzen ere.. Gizarteratzea oso zaila izan den kolektibo bat izan da beti iheslariena, zailtasunekin jakitun ere,errespetua galtzera iritsi gara maiz.Adibide xume batzuk: bileretan, manifestazioetarako leloetan eta antzekotan ez da iheslari hitza aipatu ere egiten. Aski ezagunak diren banderatxoetan noiz gehitu da iheslari hitza? Iheslarien senideok noiz jaso ditugu diru-laguntzak? Existitzen ote diren, eta, ondorioz, garen ere dudan jarri izan dut askotan\nBi urtetarako joan zen aita, gero beste birako, eta gero beste birako… Oraingoz behintzat 28 arte luzatu da, eta bere zigorrak ez du egun bakar bat erredimitzen. Iheslariek badakite noiz egiten duten alde, baina ez dakite noiz itzuliko diren. Ni preso sartu nindutenean banekien zein egunetan aterako nintzen eta horrek aukera ematen dizu “egun bat gehiago kartzelan egun bat gutxiago etxera bueltatzeko” pentsatzeko. Aukera ematen dizu urte mordo eta gogorren ostean etxera bueltatzeko. Aukera ematen dizu alaba jaiotzen denean etxera trasladoa eskatzeko, edo gurasoak hiltzen zaizkizunean herrira itzultzeko ordu batzuetan... Aitak ezin izan du hori guztia eta gehiago egin.\nBera aske bizi dela askotan aurpegiratu didate. Eguzkitan, palmera baten azpian, kubatak edaten... Bai, azken hau egia da, baina ez da aske bizi. Kartzela ez da soilik lau horma eta zazpi barrote zure ziegan. Kartzela ere bada zure eskubide guztien jabe ez izatea, ezin etxera itzultzea, ez edukitzea harreman normalik zure senide eta lagunekin... Hori da deserrian bizi direnen egoera. Deserria urrezko kartzela bat dela entzun izan dut. Egia borobila definizio onena!\nEta oraindik ere baditugu urrezko kartzela horietan bizi diren pertsonak. Senide eta lagunak dituztenak, aipatzen ez diren militanteak. Hiltzen direnean soilik kentzen diegu silueta beltza eta aurpegia jarri. •


Toledoko itunaren murrizketen aurkako manifestazioa deitu dute pentsionistek — Berbia\nToledoko itunaren murrizketen aurkako manifestazioa deitu dute pentsionistek\nPlazan egingo da, larunbat eguerdian\nAsteleheneko elkarretaratzean zabaldu zuten herriko erretiratu eta pentsionistek larunbaterako manifestazio deia. Azaro amaieran Toledoko itunaren batzordea bildu zen eta honek egindako gomendioekin, eta bereziki pentsionistentzat lehentasunezkoak diren gaiak aztertu ez izanarekin, oso kritiko agertu dira Euskal Herriko pentsionistak. Pentsioetan dagoen genero arrakalaz, 2023ra arte atzeratuta dagoen jasangarritasun faktore deritzonaz edota gutxieneko pentsioaz ez da berbarik egin Toledoko itunaren batzordean. Edo berba egin bada, barruko eztabaida isilarazi da eta ez dira zuzendu beharreko gomendioen artean jaso.\nHala, Euskal Herriko Pentsionisten Mugimenduak hiriburu eta herrietan antolatutako dinamikarekin bat egingo dute Oñatiko pentsionistek zapatuan. Gutxieneko pentsioa 1.080 eurokoa izatea, Toledoko itunaren murrizketen aurka eta euskal babes-sozialaren sistema propioa aldarrikatzeko manifestazioa antolatu dute. Larunbatean izaki, egun aktiboan dauden langileak eta gazteak parte hartzera deitzen dituzte, etorkizuneko pentsionistak eta egun adosten diren neurrien onuradun, edo kaltetuak, eurak izango direla gogoraraziz.\nToledoko itunaren murrizketei ez! lelopean egingo den manifestazioa plazatik abiatuko da, etzi, larunbatean, 12:00tan. Musukoarekin joatea eta segurtasun distantzia gordetzea eskatzen dute antolatzaileek.


Inbidia izan diet beti espezialistei. Nire burua irudikatzen dut pianista trebeenaren gisa, arratsaldero pianoa jotzen, partitura baten esaldi baten akats niminoenak zuzentzen, perfekzio zoragarrienaz ateratzen den arte. Edo fisikako laborategi batean, jatordua ahaztuta, formula korapilatsuenetan murgilduta “eureka!” bilatzen ari nintzen hura agertu zaidala ikustean. Edo Tourreko Alpeetako etapa nagusiaren azken kilometroak egiten, indar guztia ahiturik, giharrak fin, bihotza lehertzear. Edo liburu mardul bat idazten, eguneroko konpra egin gabe astetan, azkeneko kapituloak biribiltzea baino inportanteagorik ez dagoela sentituz.\nHau da hau! Zenbat lan hainbeste egunetan ezer idatzi gabe pasa naizela justifikatzeko!\nPareko leihotik: Igande goiza


Emakume bat itsasora begira dago eta haurra du gogoan. Abiapuntu horretatik garatu du Yolanda gure ikaskideak istorio polit hau. Kontakizunaren atmosfera girotzeko, gainera, ondorengo musika erabili du. Beraz, gonbidatzen zaitugu musika entzutearekin batera istorio hau irakurtzera. Seguru musika bestelakoa izan balitz, istorioa ere oso desberdina izango zela… proba egin nahi?\nBerriro ikusi nuen, han, eserita, gure mahaian, nire zain. Zalantzarik gabe harengana joan eta dantzatzera gonbidatu nuen. Ni ikustean irribarre egin zidan. Eskua hartu nion eta kilika bat sentitu nuen gorputz osoan. Gau hartan pistako jabe egin ginen, dantzatzen ari ginenean bat ginelako.\nHainbeste urte elkarrekin eta hipnotizatzen jarraitzen dit bere ipurdiaren mugimenduak. Bai, ordubete baino lehen, bere inguruan, denak dantzan, kantuan, edaten eta disfrutatzen ari ziren. Uneoro behar nuen. Nola ez?\nBatzuetan, itsasoari begira nagoela esaten dit: “Ez ahaztu zeu zarela nire gogoan dagoen bakarra”.Horixe zen nire ama.